**Anexa nr. 1**

**Strategia naţională privind promovarea egalității de șanse și de tratament între femei și bărbați și prevenirea și combaterea violenței domestice pentru perioada 2018-2021**

**Pilonul Egalitate de șanse și de tratament între femei și bărbați**

CAPITOLUL I

Introducere

Egalitatea de șanse şi de tratament între femei și bărbați reprezintă un principiu fundamental al drepturilor omului cu o largă aplicare în diferite domenii.

În același timp, realizarea egalității de drept și de fapt între femei și bărbați este un element cheie în prevenirea și eliminarea inechităților sociale manifestate pregnant la nivelul societății contemporane. În fapt, persistența inegalităților dintre femei și bărbați reprezintă o consecință a relațiilor istoric inegale de putere dintre femei și bărbați, care au condus la discriminarea împotriva femeilor de către bărbați și la împiedicarea progresului deplin al femeilor. În mod indiscutabil, egalitatea de șanse și de tratament între femei și bărbați se referă la relațiile sociale între indivizi, atât în spațiul public, cât și în cel privat. Tocmai de aceea elaborarea de politici publice în acest domeniu trebuie să aducă îmbunătățiri asupra vieții sociale, să corecteze acele atitudini și comportamente care ar putea conduce la excluderea sau marginalizarea persoanelor, de un sex sau altul, și să promoveze beneficiile construirii unei societăți incluzive și nediscriminatorii, în care dimensiunea de gen este integrantă, astfel încât să se înregistreze beneficii reale asupra vieții tuturor femeilor și bărbaților și să se elimine orice formă de discriminare și de violență de gen.

În domeniul egalităţii de șanse între femei și bărbați, prin adoptarea legislaţiei primare, respectiv Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările și completările ulterioare, s-a asigurat armonizarea legislativă cu reglementările internaționale și comunitare în materie.

Astfel, la nivel internațional a fost avută în vedere transpunerea prevederilor Convenției pentru eliminarea tuturor formelor de discriminare împotriva femeilor (CEDAW), ratificată de către România la data de 7 ianuarie 1982. În egală măsură, au fost transpuse și următoarele acte juridice comunitare relevante în domeniul egalităţii de şanse între femei şi bărbaţi:

- Directiva 2010/41/UE a Parlamentului European şi a Consiliului din 7 iulie 2010 privind aplicarea principiului egalităţii de tratament între bărbaţii şi femeile care desfăşoară o activitate independentă şi de abrogare a Directivei 86/613/CEE a Consiliului;

- Directiva 2010/18/UE a Consiliului din 8 martie 2010 de punere în aplicare a Acordului-cadru revizuit privind concediul pentru creşterea copilului încheiat de BUSINESSEUROPE, UEAPME, CEEP şi CES şi de abrogare a Directivei 96/34/CE;

- Directiva 2006/54/CE a Parlamentului European şi a Consiliului din 5 iulie 2006 privind punerea în aplicare a principiului egalităţii de şanse şi al egalităţii de tratament între bărbaţi şi femei în materie de încadrare în muncă şi de muncă (reformă);

- Directiva 2004/113/CE a Consiliului din 13 decembrie 2004 de aplicare a principiului egalităţii de tratament între femei şi bărbaţi privind accesul la bunuri şi servicii şi furnizarea de bunuri şi servicii;

- Directiva 92/85/CEE a Consiliului din 19 octombrie 1992 privind introducerea de măsuri pentru promovarea îmbunătăţirii securităţii şi a sănătăţii la locul de muncă în cazul lucrătoarelor gravide, care au născut de curând sau care alăptează;

- Directiva 79/7/CEE a Consiliului din 19 decembrie 1978 privind aplicarea treptată a principiului egalităţii de tratament între bărbaţi şi femei în domeniul securităţii sociale.

O serie de apecte relevante, la nivel naţional, au fost determinate de dinamica din ultimii ani a reglementărilor în plan legislativ şi instituţional:

La data de 19 martie 2014 a fost adoptată Ordonanţa de Urgenţă a Guvernului nr. 11 privind adoptarea unor măsuri de reorganizare la nivelul administraţiei publice centrale şi pentru modificarea şi completarea unor acte normative, publicată în Monitorul Oficial al României, Partea I, nr. 203 din 21 martie 2014. În virtutea prevederilor art. 4 alin. (1), prin actul normativ amintit a fost înfiinţat Departamentul pentru Egalitate de Şanse între Femei şi Bărbaţi, organ de specialitate al administraţiei publice centrale, cu personalitate juridică, în subordinea Ministerului Muncii, Familiei, Protecţiei Sociale şi Persoanelor Vârstnice.

Prin Legea nr. 229 din 6 octombrie 2015 pentru modificarea şi completarea Legii nr. 202/2002 privind egalitatea de şanse şi de tratament între femei şi bărbaţi, publicată în Monitorul Oficial al României, Partea I, nr. 749 din 7 octombrie 2015, au fost introduse o serie de reglementări importante care vizează, în general, domeniul egalității de șanse între femei și bărbați și altele, care se referă la organizarea și funcționarea la nivel instituțional a Agenției Naționale pentru Egalitatea de Șanse între Femei și Bărbați (ANES), ca organ de specialitate al administraţiei publice centrale, cu personalitate juridică, în subordinea Ministerului Muncii, Familiei, Protecţiei Sociale şi Persoanelor Vârstnice.

În acest context, a fost întărită capacitatea administrativă și instituțională a instituției cu atribuții în domeniu prin înființarea mecanismului național în domeniul egalități de șanse între femei și bărbați .

Astfel, potrivit art. 23 din Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările și completările ulterioare, Agenţia Naţională pentru Egalitatea de Şanse între Femei şi Bărbaţi promovează principiul egalităţii de şanse şi de tratament între femei şi bărbaţi în vederea eliminării tuturor formelor de discriminare bazate pe criteriul de sex, în toate politicile şi programele naţionale.

Totodată, au fost reglementate următoarele funcţii pe care ANES le îndeplinește, și anume:

- de strategie, prin care se asigură fundamentarea, elaborarea şi aplicarea strategiei şi politicilor Guvernului în domeniul egalităţii de şanse şi de tratament între femei şi bărbaţi;

 - de armonizare cu reglementările Uniunii Europene a cadrului legislativ din domeniul său de activitate;

- de reprezentare, prin care se asigură, în numele statului român, reprezentarea pe plan intern şi extern în domeniul său de activitate;

- de autoritate de stat, prin care se asigură integrarea activă şi vizibilă a perspectivei de gen în toate politicile şi programele naţionale, controlul aplicării şi respectării reglementărilor din domeniul său de activitate şi funcţionarea organismelor din subordinea şi coordonarea sa.

Prin Rezoluţia Parlamentului European din 17 iunie 2010, referitoare la aspectele de gen ale recesiunii economice şi crizei financiare, au fost precizate condiţionalităţile generale ex-ante pentru următoarea perioadă de programare pentru fondurile europene, 2014 - 2020, şi este menţionat, în mod specific, domeniul egalităţii de gen.

În acest context, prin rezoluţia sus-menționată se impune "existenţa capacităţii administrative pentru implementarea şi aplicarea legislaţiei comunitare în domeniul egalităţii de gen şi pentru politicile din domeniul Fondurilor europene structurale şi de investiţii". Potrivit aspectelor menţionate, la nivel naţional ANES a furnizat expertiză în domeniul gestionării fondurilor externe nerambursabile pentru programarea 2014 – 2020 cu privire la abordarea integratoare de gen participând la elaborarea Ghidului privind integrarea temelor orizontale în cadrul proiectelor finanţate din Fondurile Europene Structurale şi de Investiţii 2014-2020.

În conformitate cu Hotărârea Guvernului nr. 177/2016 privind organizarea şi funcţionarea Agenţiei Naţionale pentru Egalitatea de Şanse între Femei şi Bărbaţi, sunt reglementate atribuţiile specifice în domeniul egalităţii de şanse între femei şi bărbaţi ale ANES.

CAPITOLUL II

Informaţii generale relevante

Din perspectiva Convenției ONU privind eliminarea tuturor formelor de discriminare împotriva femeilor (CEDAW), România și-a asumat de aproape 35 de ani angajamentul și determinarea privind eliminarea discriminării faţă de femei şi adoptarea măsurilor legislative și a altor măsuri necesare pentru eliminarea acestei discriminări sub toate formele şi manifestările ei. De asemenea, România a semnat Protocolul Opțional la CEDAW la data de 6 septembrie 2000 și l-a ratificat în ianuarie 2003. În cursului anului 2017, România a prezentat în fața Comitetului CEDAW, Raportul Combinat 7 și 8 privind eliminarea tuturor formelor de discriminare împotriva femeilor. Perioada de referință a acestui raport a fost 2006–2016 și, la elaborarea acestuia, au fost avute în vedere recomandările formulate anterior de către Comitetul CEDAW cu ocazia prezentării celui de-al 6-lea raport periodic (2006), precum și lista de problematici și întrebări preliminare care a fost transmisă României de către Secretarul general al ONU, în vederea pregătirii celei de-a 67-a sesiuni a Comitetului.

În acest context, angajamentul pentru respectarea prevederilor Convenției este reafirmat la nivel guvernamental, prin viziunea Programului de guvernare pentru perioada 2017-2020, din perspectiva căreia egalitatea de gen reprezintă un domeniu prioritar în modelul social propus existând o secțiune distinctă dedicat acestui domeniu – Cap. Politici publice în domeniul muncii și justiției sociale, Pct. 8-Respect și demnitate pentru femei.

Prevederile constituționale reprezintă premisa esențială pentru crearea unei societăţi cu aceleaşi oportunităţi, drepturi şi obligaţii pentru femei şi bărbaţi , în care, diferenţele dintre femei şi bărbaţi trebuie să fie integrate altfel încât să se asigure un echilibru real și constant. Pornind de la aceste premise, România a înregistrat o serie de progrese importante, dar se mențin și o serie de vulnerabilități care se regăsesc în concluziile finale și recomandările formulate de către Comitetul CEDAW.

Comitetul CEDAW a apreciat în mod pozitiv reînființarea Agenției Naționale pentru Egalitatea de Șanse între Femei și Bărbați (ANES) și demersurile privind elaborare unei noi Strategii naționale privind egalitatea de șanse între femei și bărbați și prevenirea și combaterea violenței domestice, în colaborare cu societatea civilă și instituțiile cu atribuții în domeniu, formulând astfel recomandări care au fost avute în vedere la planificarea măsurilor și acțiunilor prevăzute în planul operațional de acțiuni pentru implementarea prezentei strategii, astfel:

a) Consolidarea capacității ANES privind resursele umane și financiare în vederea implementării prevederilor CEDAW, introducerea unor mecanisme eficiente de monitorizare a Legii nr. 202/2000 atât la nivel central, cât și la nivel local, consolidarea colaborării cu societatea civilă și impunerea de sancțiuni pentru nerespectarea dispozițiilor legale;

b) Luarea în considerare a recomandărilor în cadrul formulării noii Strategii naționale privind egalitatea de șanse între femei și bărbați și prevenirea și combaterea violenței domestice și asigurarea implementării sale eficiente, precum și punerea în aplicare a Legii nr. 202/2000, inclusiv prin alocarea adecvată a resurselor;

c) Includerea în Strategie a unor măsuri de punere în aplicare a principiului transversalității, definit în Legea nr. 202/2000, prin integrarea dimensiunii de gen și a bugetării pe bază de gen în toate strategiile și instituțiile guvernamentale, evaluarea impactului egalității de gen asupra legislației existente pentru a identifica necesitatea unor acțiuni legislative și a continua planurile de stabilire a punctelor focale pe dimensiunea de gen, în toate ministerele și autoritățile relevante la nivel național și local;

d) Adoptarea unui plan național de acțiune pentru implementarea întregului spectru al rezoluției 1325 (2000) a Consiliului de Securitate privind femeile, pacea și securitatea.

Comitetul CEDAW a apreciat creșterea numărului de femei reprezentate în Parlament, precum și inițiativele legislative de introducere a cotelor de gen în politică și a formulat următoarele recomandări:

1. Studierea cauzelor care împiedică participarea femeilor la viața publică și politică, elaborarea de strategii pentru depășirea unor astfel de bariere, acordarea unei atenții speciale femeilor aparținând grupurilor minorităților etnice;
2. Punerea în aplicare a dispozițiilor Capitolului 4 din Legea nr. 202/2000 și accelerarea creșterii reprezentării femeilor în pozițille de conducere și decizie din administrația publică centrală și locală, inclusiv prin realizarea unor cursuri de formare destinate femeilor, cu privire la abilitățile de leadership și adoptarea de măsuri speciale temporare, în conformitate cu prevederile articolului 4 alin. (1) din Convenție.

În ceea ce privește educația, Comitetul CEDAW recomandă combaterea stereotipurilor de gen în rândul tinerilor prin încurajarea acestora în privința alegerii unei cariere în domeniile: știință, tehnologie, inginerie și matematică (STIM) și în domeniile tehnologiilor informaționale și de comunicații (TIC).

Referitor la Concilierea vieții profesionale cu viața de familie, precum și la eliminarea stereotipurilor de gen, Comitetul CEDAW a formulat următoarele recomandări:

1. Creșterea numărului de oportunități pentru femei în vederea obținerii accesului la locuri de muncă, în special în zonele rurale.
2. Punerea în aplicare a planurilor de combatere a segregării ocupaționale, creșterea nivelului de participare a femeilor la luarea deciziilor în sfera economică, în special în consiliile de administrație și de supraveghere ale companiilor private, inclusiv prin introducerea cotelor în consiliile principalelor companii listate la Bursa de Valori din București.

În domeniul sănătății, Comitetul CEDAW subliniază importanța educației pentru sănătatea reproducerii din perspectiva prevenirii și combaterii abuzurilor sexuale și respectarea drepturilor la nediscriminare și identitate (sexuale și reproductive). În același context se subliniază importanța educației pentru sănătatea reproducerii din perspectiva prevalenței crescute a mortalității infantile, mortalității materne, cancerului de sân și sarcinilor la adolescente, precum și a lipsei educației sexuale în școli, mai ales în rândul grupurilor vulnerabile și anume: femei rome, femei cu dizabilități, femei migrante, femei cu HIV/SIDA, femei în vârstă și femei fără adăpost.

La nivel internațional, Agenda ONU 2030 pentru Dezvoltare Durabilă reprezintă un program de acțiune globală în domeniul dezvoltării care promovează echilibrul între cele trei dimensiuni ale dezvoltării durabile: economic, social și mediu. Pentru prima dată, acțiunile vizează în egală măsură statele dezvoltate și pe cele aflate în curs de dezvoltare, iar Obiectivul de dezvoltare durabilă (ODD) 5 – Realizarea egalității de gen și împuternicirea tuturor femeilor și fetelor, stabilește direcții strategice importante pentru toate statele prin următoarele sub-obiective:

5.1 Eradicarea tuturor formelor de discriminare împotriva tuturor femeilor și fetelor;

5.2 Eliminarea tuturor formelor de violență împotriva tuturor femeilor și fetelor, inclusiv în domeniul public și privat, în ceea ce privește: traficul de persoane, exploatarea sexuală sau alte tipuri de exploatare;

5.3 Eliminarea practicilor vătămătoare cum ar fi: căsătoria timpurie a copiilor, căsătoria forțată și mutilarea genitală a femeilor;

5.4 Recunoșterea și valorizarea muncii neretribuite din sfera de îngrijire și muncă domestică prin furnizarea de servicii publice, politici de infrastructură și protecție socială și promovarea partajării resposabilității în cadrul gospodăriei și familiei, după caz, la nivel național;

5.5 Asigurarea participării depline și efective a femeii și a egalității de șanse la conducere, la toate nivelurile de decizie în viața politică, economică și publică;

5.6 Asigurarea accesului universal la sănătatea sexuală și reproductivă și drepturile reproductive așa cum sunt prevăzute în Programul de Acțiune al Conferinței Internaționale a Populației și Dezvoltării și Platformei de Acțiune de la Beijing și documentele rezultate în cadrul conferințelor de revizuire;

5.7 Realizarea de reforme care să acorde femeii drepturi egale la resursele economice, precum și acces la proprietate și control asupra terenului și altor forme de proprietate, servicii financiare, moștenire, și resurse naturale, potrivit legilor naționale;

5.8 Creșterea utilizării tehnologiei, în special a tehnologiei informației și comunicațiilor în scopul promovării împuternicirii femeii;

5.9 Adoptarea și consolidarea unor politici solide și întărirea legislației aplicabile pentru promovarea egalității de șanse și împuternicirea tuturor femeilor și fetelor la toate nivelurile.

La nivel european, Angajamentul strategic pentru egalitatea de șanse între femei și bărbați 2016-2019 concentrează acțiunile principale ale Comisiei Europene pe cinci obiective prioritare:

1. încurajarea participării femeilor pe piața muncii și independenței economice;

2. reducerea disparităților în ceea ce privește remunerația și veniturile din pensii;

3. promovarea egalității de gen în procesul decizional;

4. combaterea violenței împotriva femeilor și asigurarea sprijinului pentru victime;

5. promovarea egalității de gen și în afara Uniunii Europene.

Foaia de parcurs privind Spațiul european de cercetare pentru perioada 2015-2020 stabilește următoarele direcții de acțiune:

• sistemele naționale de cercetare și inovare din Europa au caracteristici și particularități diferite și este la latitudinea statelor membre să decidă care sunt abordările cele mai adecvate pentru sistemele lor;

• transpunerea legislației naționale în materie de egalitate de gen în acțiuni eficace pentru a aborda dezechilibrele de gen din institutele de cercetare și din organismele decizionale și mai buna integrare a dimensiunii de gen în politicile, programele și proiectele de cercetare și dezvoltare.

Rezoluția Parlamentului European referitoare la carierele femeilor în mediul științific și universitar și „plafoanele de sticlă” întâlnite concentrează în cuprinsul său elemente importante care pot contribui la diminuarea și atingerea egalității de șanse între femei și bărbați.

La nivelul Uniunii Europene există un consens cu privire la faptul că ţinta europeană de 75% în ceea ce priveşte rata de ocupare a forţei de muncă (grupa de vârstă 20-64 ani), stabilită în contextul Strategiei Europa 2020, va putea fi atinsă doar dacă mai multe femei vor participa pe piaţa muncii. În consecinţă, şi la nivel naţional trebuie să existe o motivaţie puternică pentru ca politicile să fie în continuare puternic focalizate pe utilizarea potenţialului neexploatat sau sub-exploatat al femeilor care se află în afara pieţei muncii sau care nu îşi valorifică întreg potenţialul pe piaţa muncii, în vederea creşterii ratei de ocupare a acestora, în conformitate cu angajamentele României legate de îndeplinirea ţintelor Strategiei Europa 2020.

Rata de ocupare la nivelul UE 28[[1]](#footnote-1)pentru grupa de vârstă 20-64 de ani, pentrul anul 2016, este de 65% pentru femei și 77% pentru bărbați, mai mare cu 1pp față de 2015. Datele defalcate pe gen a economiei la cerere/munca la comandă (gig economy), arată că la nivelul UE 28 numărul de deținători de conturi proprii este aproape dublu pentru bărbați față de cel al femeilor. Procentul de femei în consiliile de cdministrație ale marilor companii listate la bursă, înregistrat în luna octombrie 2016, este de 23,9% la nivelul UE 28 (RO 10,1%). Procentul de femei în Parlamentele naționale plasează România pe ante-penultimul loc în UE 28 cu o cotă de doar 14,2% dar la nivel guvernamental suntem pe locul 5 cu o cotă de 36,4% (octombrie-noiembrie 2016).

În anul 2016, în România[[2]](#footnote-2), rata de ocupare a populaţiei în vârstă de 20 – 64 ani a fost de 66,3% (75,0% bărbați și 57,4% femei). În ceea ce privește evoluția ratei de ocupare pe sexe, în anul 2016 atât rata de ocupare pentru bărbați, cât și cea pentru femei, au înregistrat evoluții pozitive comparativ cu valorile înregistrate în anul precedent. Rata de ocupare pentru femeile în vârstă de 20-64 de ani a crescut cu 0,2 puncte procentuale față de anul 2015, în timp ce rata de ocupare pentru bărbați a crescut cu 0,3 puncte procentuale față de anul precedent.

Diferența de participare pe piața muncii între femei și bărbați continuă să fie extrem de ridicată și se impune identificarea de măsuri adiționale care să sprijine reducerea acestui decalaj.

Rata de ocupare a femeilor (grupa de vârstă 20-64 ani) în perioada 2010 – 2016 crescut cu 0,9 puncte procentuale, de la 56,5% în anul 2010 la 57,4% în anul 2016. Pe sexe, ecartul dintre cele două rate a fost în anul 2016 de 17,6% în favoarea bărbaților (75% față de 57,4% la femei).

*Tabel 1: Rata de ocupare a populației în vârstă de 20-64 de ani, în România, în perioada 2010 – 2016, pe sexe (%)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2015 | 2016 |
| Masculin | 73,1 | 71,5 | 72,8 | 72,8 | 74,0 | 74,7 | 75,0 |
| Feminin | 56,5 | 56,2 | 56,7 | 56,5 | 57,3 | 57,2 | 57,4 |

*Sursa: INS, Ancheta asupra forței de muncă în gospodării*

Pentru anul 2016, după activităţile economiei naţionale în care îşi desfăşoară activitatea principală, domeniile de activitate unde populaţia feminină[[3]](#footnote-3) ocupă locuri de muncă într-o proporţie mult mai mare decât cea a bărbaţilor sunt: sănătate şi asistenţă socială ( 79,6%), învăţământ ( 76,4%), intermedieri financiare (63,9%), hoteluri şi restaurante (59,7%), activități profesionale (56,3%) și comerț (55,9%). Ponderile mai ridicate ale bărbaţilor se întâlnesc în următoarele sectoare: construcţii (93,6%), transport și depozitare (85,2%), producţia şi distribuţia energiei electrice şi termice, gaze şi apă ( 83,7%), distribuția apei, salubritate, gestionarea deșeurilor, activități de decontaminare (75,9%), activități de servicii administrative și activități de servicii suport (71,9%) și administraţie publică şi apărare ( 62,9%).

Structura pe sexe în cadrul fiecărei grupe de ocupaţii ne relevă faptul că bărbaţii sunt majoritari, la nivelul anului 2016, în special în cadrul următoarelor grupe:

* muncitori calificaţi şi asimilaţi: 79,0 % față de doar 21,0% femei;
* membri ai corpului legislativ, ai executivului, înalţi conducători ai administraţiei publice, conducători şi funcţionari superiori: 66,4% față de doar 33,6% femei;
* lucrători calificaţi în agricultură, silvicultură şi pescuit: 55,2%, față de 44,8% femei.

Femeile sunt preponderente, în anul 2016, mai ales în rândul:

* funcţionarilor administrativi fără funcții de conducere 61,8%;
* lucrătorilor din domeniul serviciilor 61,5%;
* specialiştilor în diverse domenii de activitate 56,1%.

În anul 2016, pe criteriul de sex, diferența între rata şomajului pentru bărbați și cea pentru femei a fost de 1,6 puncte procentuale (6,6% la bărbaţi faţă de 5% la femei). Atât pentru femei cât și pentru bărbați, rata șomajului în România înregistrează niveluri inferioare mediei europene (UE)

28). În anul 2016, rata șomajului UE (28)[[4]](#footnote-4)  a fost de 8,4% în rândul bărbaților și de 8,8% în rândul femeilor, continuând tendința de scădere începută în anul 2014. Rata șomajului 5[[5]](#footnote-5) în rândul femeilor pentru perioada 2010 – 2016 a scăzut cu 1,2 puncte procentuale, de la 6,2% în anul 2010 la 5,0% în anul 2016.

*Tabel 2: Rata șomajului în România, în perioada 2010 – 2016, pe sexe (%)*

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2010 | 2011 | 2012 | 2013 | 2014 | 2015 | 2016 |
| Masculin | 7,6 | 7,7 | 7,4 | 7,7 | 7,3 | 7,5 | 6,6 |
| Feminin | 6,2 | 6,5 | 6,1 | 6,3 | 6,1 | 5,8 | 5 |

*Sursa: INS, Ancheta asupra forței de muncă în gospodării*

Discriminarea directă, indirectă şi existenţa segregării pe piaţa muncii au contribuit la înregistrarea unui decalaj evident între veniturile femeilor şi cele ale bărbaţilor. Datele statistice furnizate de către EUROSTAT evidenţiază faptul că pentru anul 2015, procentul diferenţei salariale între femei şi bărbaţi, la nivel european, a fost de 16,3%, cele mai mari valori, de peste 20%, înregistrându-se în Estonia, Cehia, Austria, Germania şi Grecia. La polul opus se afla Italia cu un procent de 5,5%, Polonia și România cu un procent de 5,8%.

Unul dintre cele cinci obiective principale ale Strategiei Europa 2020 este reducerea sărăciei prin scoaterea din categoria de risc de sărăcie sau excluziune socială a cel puțin 20 de milioane de persoane până în 2020.

În anul 2015, aproape 119 milioane de persoane, sau 23,7% la nivelul populației Uniunii Europene, erau expuse riscului de sărăcie sau de excluziune socială, respectiv aproximativ una din patru persoane a prezentat cel puțin una dintre următoarele trei forme de sărăcie sau excluziune socială: sărăcia monetară, lipsa materială gravă sau intensitatea foarte scăzută a muncii.

În 2015 în România, conform statisticilor Eurostat, mai mult de o treime din populație era în pericol de sărăcie sau excluziune socială, România aflându-se în top 3 state membre UE cu cea mai mare rată a sărăciei: Bulgaria (41,3%), România (37,3%) și Grecia (35,7%).

În ansamblu, rata riscului de sărăcie a scăzut ușor în România, în anul 2015 scăzând cu 2,9 puncte procentuale față de rata înregistrată în anul 2014.

Identificarea grupurilor cu risc sporit de sărăcie sau excluziune socială și determinarea cauzelor care stau la baza acestei vulnerabilități reprezintă cheia pentru crearea unor politici solide de combatere a sărăciei. În comparație cu media UE, unele grupuri ale populației prezintă un risc mai mare de sărăcie sau excluziune socială. Cele mai afectate sunt femeile, copiii, tinerii, șomerii, gospodăriile cu un singur părinte și cei care trăiesc singuri, persoanele cu un nivel de educație scăzut, persoanele născute într-o altă țară decât cea în care locuiesc, șomerii și, în special, locuitorii zonelor rurale.

Rolul și responsabilitățile persoanelor în cadrul familiilor și la locul de muncă, se află într-o dinamică continuă pe tot parcursul vieții și pot fi, de asemenea, influențate de gen. Astfel, vârsta și sexul reprezintă în continuare repere importante în analiza sărăciei sau excluziunii sociale la nivelul Uniunii Europene.

România continuă să se confrunte cu cea mai mare rată a sărăciei sau excluziunii sociale în rândul copiilor, dintre toate statele membre UE, respectiv cu o rată de 46,8%. Principalul factor care afectează sărăcia sau excluziunea socială în rândul copiilor este situația pe piața muncii a părinților, care este direct legată de nivelul de educație, de componența gospodăriei în care trăiesc aceștia și de eficacitatea intervenției guvernamentale prin sprijinirea veniturilor și prin furnizarea de servicii de asistență.

Conform datelor Eurostat, în 2015 rata sărăciei sau excluziunii sociale în rândul femeilor din statele membre UE era cu 1,4 puncte procentuale mai mare decât cea a bărbaților (rata pentru femei a fost de 24,4%, în timp ce pentru bărbați aceasta era de 23,0%).

În Romania, rata femeilor expuse riscului de sărăcie sau excluziune socială înregistrată la nivelul anului 2015 a fost de 38,1%, cu 1,6 puncte procentuale mai mare comparativ cu aceeași rată înregistrată la nivelul bărbaților, de 36,5%.

Conform statisticilor INS6 din „Dimensiuni ale Incluziunii Sociale în România”, în anul 2015, estimarea pe baza veniturilor totale disponibile, exclusiv contravaloarea consumului din resurse proprii ale gospodăriei, rata sărăciei relative a fost în anul 2015 de 25,4%. În valori absolute, numărul săracilor corespunzător acestei rate a fost de 5050 mii persoane. Peste unul din patru locuitori ai României trăia într-o gospodărie ale cărei venituri erau mai mici decât pragul stabilit la nivelul de 60% din mediana veniturilor disponibile pe adult-echivalent. În perioada 2012-2015, rata sărăciei, estimată în raport cu pragul stabilit în funcţie de nivelul şi distribuţia veniturilor din anul pentru care se face evaluarea, a evoluat ascendent, de la valoarea 22,9%, la 25,4% în ultimul an. Rata sărăciei relative reprezintă ponderea persoanelor sărace (care au un venit disponibil pe adult-echivalent mai mic decât pragul stabilit la nivelul de 60% din mediana veniturilor disponibile) în totalul populaţiei.

Analiza ratei sărăciei pe sexe, în perioada 2012-2015, nu relevă diferențe semnificative între femei și bărbaţi.

Rata sărăciei pe total, sexe şi grupe de vârstă, în anul 2015 (%):

 Feminin Masculin Total

0 - 17 ani 38,5 37,6 38,1

18 - 24 ani 36,5 33,3 34,9

25 - 49 ani 23,6 24,2 23,9

50 - 64 ani 15,9 19,1 17,4

65 de ani şi peste 23,4 13,4 19,3

Urmărind evoluţia ratei sărăciei pe sexe şi grupe de vârstă în perioada 2012-2015, constatăm că acestea au evoluat diferit pe fiecare categorie. Cele mai pronunţate diferenţe pe sexe le întâlnim la grupa 65 de ani şi peste, unde în anul 2015, femeile au atins valori ale ratei sărăciei cu 10 puncte procentuale mai mari decât ale bărbaţilor, caracteristică ce se menṭine pe întreaga perioadă. Rate mai ridicate ale femeilor decât ale bărbaților observăm şi la grupa de vârstă 18-24 ani (3,2 puncte procentuale în 2015). Bărbaţii mai afectaţi de sărăcie decât femeile au fost cei aflaţi în grupa de vârstă 50-64 ani (maximul de 3,2 puncte procentuale fiind atins în 2015).

Participarea echilibrată pe piaţa muncii atât a femeilor cât şi a bărbaţilor - în termeni de ocupare, salarizare, promovare şi participare la formare continuă - este strâns legată de contextul familial. Din aceste considerente reiese necesitatea punerii în aplicare a unor politici coerente care să stimuleze acest proces al concilierii vieţii profesionale cu cea familială şi cea privată. Abordarea acestei problematici trebuie să ia în considerare nu numai dimensiunea economică, dar şi cea socio-culturală în cadrul căreia sunt perpetuate stereotipuri de gen care, cel mai adesea, conduc la o repartizare inegală a puterii economice şi politice în societate şi la o limitare a accesului femeilor în diferite sfere ale vieţii sociale, spre exemplu, în anumite arii profesionale considerate a fi "natural masculine".

Accesul la resursele materiale şi financiare, la educaţie, pe piaţa muncii şi la decizie este strâns legat între acestea şi se influenţează reciproc, traducând implicit gradul de democratizare a distribuirii puterii între femei şi bărbaţi, la un moment dat.

O perspectivă realistă asupra egalităţii de şanse între femei și bărbați poate fi conturată prin datele existente cu privire la participarea femeilor în funcții de conducere în administrația publică centrală.

Din datele publicate de Comisia Europeană privind echilibrul de gen în administrația publică, pentru anul 2016, reiese faptul că România înregistrează procentaje net superioare atât față de media UE cât și față de media tuturor statelor care au raportat date (UE-35% pentru gradul decizional 1 si 41% pentru gradul decizional 2). În România, administraţia publică cuprinde toate ministerele şi Secretariatul General al Guvernului, iar gradele decizionale comunicate Comisiei Europene pentru actualizarea bazei sale de date, sunt următoarele:

 Gradul decizional 1: secretar general, secretar general adjunct, director general şi director general adjunct;

 Gradul decizional 2: director și director adjunct.

Pentru anul 2016, la nivel național, în administrația publică centrală, pentru cele 2 grade decizionale au fost raportate 596 posturi de conducere, din care 107 posturi vacante. Din totalul de 489 posturi ocupate, 228 (46,63%) revin bărbaților și 261 (53,37%) femeilor.

În ceea ce privește gradul decizional 1, din cele 190 posturi ocupate (47 posturi vacante) bărbații ocupă 91 (47,89%) și femeile 99 (52,11%).

La gradul decizional 2, din cele 299 posturi ocupate (60 posturi vacante) bărbații ocupă 137 (45,82%) posturi, iar femeile, 162 (54,18%).

În ceea ce privește poziţionarea României în baza de date on-line a Comisiei Europene (COM) privind echilibrul de gen în poziţii de decizie în administraţia publică centrală – 2016, COM a centralizat datele cu privire la echilibrul de gen în poziţii de decizie comunicate de administraţiile naţionale din 35 ţări: 28 state membre ale Uniunii Europene (UE), patru ţări candidate (Muntenegru, fosta Republică Iugoslavă a Macedoniei, Turcia și Republica Serbia) şi ţările Spaţiului Economic European (Islanda, Liechtenstein şi Norvegia).

Conform datelor publicate de Comisia Europeană pentru anul 2016, România se situează în poziții de top atât în clasamentul UE-28 cât și în clasamentul general al celor 35 state, la ambele grade decizionale, ocupând următoarele poziții:

a) Grad decizional 1:

 poziția a 2-a, la nivelul UE-28;

 poziția a 3-a, la nivelul celor 35 de state care au raportat date.

La acest grad decizional, reprezentarea feminină în poziții de decizie în administrația publică centrală din România a fost în procent de 52%, cu 11 puncte procentuale mai mare decât media UE-28 dar și media celor 35 state care au raportat date, acestea înregistrând un procentaj de 35%.

b) Grad decizional 2:

 poziția a 3-a, la nivelul UE-28;

 poziția a 4-a, la nivelul celor 35 de state care au raportat date.

La acest grad decizional, România a înregistrat un procent de 54% femei în poziţii de decizie, cu 13 puncte procentuale peste media europeană (41%) și cea a tuturor statelor care au raportat date (41%).

In acest context, România înregistrează în anul 2016, un procent de 52% femei pentru gradul decizional 1 și 54% pentru gradul decizional 2.

În ceea ce privește alegerile parlamentare din anul 2016, și-au depus candidatura 6.476 persoane aparținând formațiunilor politice, minorităților și independenților. Dintre acestea, pe listele electorale s-au regăsit 1.797 (27,75%) femei și 4.679 (72,25%) bărbați.

Din cele 465 posturi de senatori și deputați, au fost aleși 377 (81,08%) bărbați și 88 (18,92%) femei.

Față de alegerile parlamentare anterioare din anul 2012, femeile au „câștigat” 7,52 procente (18,92% în anul 2016 față de 11,4% în anul 2012) în „defavoarea” bărbaților.

La Camera Deputaţilor, reprezentarea bărbaţilor a scăzut de la 87,14% la 79,33% iar reprezentarea femeilor a crescut de la 12,86% la 20,67%, diferența fiind de 7,81 puncte procentuale, în ambele cazuri.

La nivelul Senatului, reprezentarea bărbaţilor a scăzut de la 92% la 85,29% iar reprezentarea femeilor a crescut de la 8% la 14,71%, diferența fiind în acest caz de 6,71 puncte procentuale, în ambele cazuri.

În concluzie, cu toate că în rezultatul final al alegerilor parlamentare din decembrie 2016 femeilor le-au fost atribuite mandate în procentaj mai mare față de alegerile anterioare, decalajul existent iniţial între bărbaţi şi femei - înregistrat la candidaturi - se păstrează şi cu privire la mandatele atribuite. Este de menționat faptul că alegerea parlamentarilor se realizează pe liste de partid.

În urma unei analize privind participarea femeilor şi bărbaţilor la alegerile administrației publice locale din 2016, a reieşit faptul că femeile au fost mai bine reprezentate față de anul 2012, cu o creștere de 1,56 puncte procentuale.

În ceea ce privește reprezentarea femeilor și a bărbaților în alegerile pentru autoritățile publice locale din anul 2016, datele sunt următoarele:

Candidaturi la nivel de primării:

În anul 2016, la nivel național, pentru primării au fost depuse 14.051 candidaturi, din care 1.183 (8,42%) femei și 12.868 (91,58%) bărbați.

Femeile au fost mai bine reprezentate în anul 2016 comparativ cu anul electoral 2012, creșterea fiind de 1,56 puncte procentuale. De asemenea, numărul județelor care au avut femei candidate într-un procent mai mare de 10% a crescut, de la 3 la 10, iar numărul județelor care au procent mai mic de 5% a scăzut, de la 7 la 4.

Candidaturi la nivelul consiliilor locale:

În anul electoral 2016, cele mai multe candidaturi feminine, la nivel național, au fost depuse pentru consiliile locale, respectiv 52.877 femei (22,11%) și 186.257 bărbați (77,89%) din totalul de 239.134 candidați, înregistrându-se cel mai mare procentaj feminin la nivelul celor 3 poziții electorale (primar, consilier județean și consilier local).

Candidaturi la nivelul consiliilor județene:

În anul 2016, la nivel național s-au înregistrat, pentru consiliile județene, 14.057 candidaturi, din care 3.089 femei (21,97%) și 10.968 bărbați (78,03%).

În ceea ce privește candidaturile feminine pentru această categorie, se remarcă o scădere ușoară față de alegerile precedente, de 0,65 puncte procentuale.

Rezultate:

În cazul consiliilor locale, în anul 2016, au fost alese 4.960 femei, procentajul fiind de 12,33%.

Consiliile județene, respectiv Consiliul general al municipiului București, sunt cel mai bine reprezentate din punct de vedere feminin al alegerilor locale pentru cele 3 poziții (primar, consilier județean și consilier local), procentajul înregistrat fiind de 14,90%. Cu toate acestea, se observă o scădere față de alegerile locale anterioare cu 7,72 puncte procentuale.

CAPITOLUL III

Priorităţi, politici şi cadrul juridic existent

În România, egalitatea de şanse şi de tratament între femei şi bărbaţi este un principiu fundamental al drepturilor omului, transpus atât la nivel legislativ, cât şi la nivelul politicilor publice. Acest principiu este consacrat în Legea nr. 202/2002, republicată, cu modificările și completările ulterioare, care reglementează măsurile pentru promovarea egalităţii de şanse şi de tratament între femei şi bărbaţi în toate sferele vieţii publice din România şi defineşte termeni ca: egalitate de şanse între femei şi bărbaţi, discriminare pe criteriu de sex, discriminare directă, indirectă, hărţuire şi hărţuire sexuală, plată egală pentru muncă de valoare egală, acţiuni pozitive, discriminare multiplă.

De asemenea, legea cuprinde capitole specifice în care sunt prezentate măsurile privind respectarea egalităţii de şanse şi tratament între femei şi bărbaţi pe piaţa muncii, participarea la decizie, la educaţie, eliminarea rolurilor şi stereotipurilor de gen.

În vederea implementării politicii publice a Guvernului în domeniul egalităţii de şanse şi tratament între femei şi bărbaţi, în conformitate cu prevederile programelor de guvernare, Ministerul Muncii și Justiției Sociale(MMJS) şi-a asumat obiective în domeniu, puse în aplicare prin intermediul unor măsuri specifice înscrise în trei documente strategice anterioare, respectiv: Strategia naţională în domeniul egalităţii de şanse între femei şi bărbaţi pentru perioada 2006 - 2009, Strategia naţională în domeniul egalităţii de şanse între femei şi bărbaţi pentru perioada 2010 – 2012 și Strategia naţională în domeniul egalităţii de şanse între femei şi bărbaţi pentru perioada 2014 - 2017.

Principalele realizări ale Strategiei pentru perioada 2006 - 2009 au fost: dezvoltarea şi perfecţionarea cadrului legislativ în domeniu prin continuarea transpunerii acquis-ului european în domeniu; analiza socio-economică a situaţiei femeii din mediul rural şi urban; campania "Participă la decizie!"; campania de informare privind legislaţia în domeniul antidiscriminării pe criteriul de gen; campania de informare a medicilor de familie şi de planificare familială cu privire la "Obiectivele ANES privind concilierea vieţii de familie cu viaţa profesională"; dezbaterea intitulată "Imaginea femeii în publicitate şi mass-media. Efectele asupra adolescenţilor"; dezbaterea intitulată "Identificarea mijloacelor prin care se poate preveni şi combate violenţa împotriva femeilor". De asemenea, toate activităţile care au fost desfăşurate de ANES ca organism naţional de implementare al "Anului European al Egalităţii de Şanse pentru Toţi - 2007" au fost abordate în contextul îndeplinirii obiectivelor Strategiei. În acest sens, în colaborare cu alte instituţii ale administraţiei publice centrale, organizaţii neguvernamentale şi parteneri sociali, a fost pus în aplicare un set de 12 acţiuni specifice având ca obiectiv principal informarea şi conştientizarea cetăţenilor cu privire la drepturile lor la nediscriminare şi egalitate de şanse. Aceste acţiuni (campanii de informare, seminarii, studii şi evaluări, "săptămâna diversităţii" etc.) s-au derulat atât la nivel central, cât şi local, adresându-se tuturor cetăţenilor şi cu prioritate elevilor, reprezentanţilor mass-mediei, altor actori sociali.

În ceea ce priveşte Strategia 2010 - 2012, principalele activităţi îndeplinite au fost: elaborarea unui ghid de integrare a perspectivei de gen în activitatea preşcolară; realizarea unor programe de formare pe egalitate de gen pentru personalul didactic din învăţământul preşcolar; organizarea unor conferinţe derulate la nivel naţional cu privire la rolul politicilor de reducere a diferenţei salariale între femei şi bărbaţi, cu participarea organizaţiilor sindicale şi a asociaţiilor patronale, precum şi a reprezentanţilor mediului de afaceri (editarea de materiale promoţionale şi informative, întâlniri cu sindicatele şi patronatele etc.); editarea unui ghid cu modele de conciliere a vieţii de familie cu viaţa profesională şi cu prevederi legislative care au fost distribuite la nivel naţional; realizarea unui diagnostic privind impactul presei video asupra construcţiei rolurilor şi stereotipurilor de gen; încurajarea reprezentării echilibrate a femeilor şi bărbaţilor la procesul decizional prin introducerea unor măsuri afirmative pentru femei în scopul creşterii numărului acestora în funcţiile de conducere şi de decizie, participarea la implementarea unor proiecte de promovare a egalităţii de şanse şi tratament între femei şi bărbaţi cofinanţate din Fondul Social European.

Programul de guvernare 2013 - 2016 şi-a propus, în cuprinsul capitolului Politici publice în domeniul muncii şi justiţiei sociale "Muncă", mai multe direcţii de acţiune în care dimensiunea de gen a fost luată în considerare. Astfel, capitolul amintit prevede susţinerea egalităţii de şanse, inclusiv privind eliminarea diferenţelor salariale între femei şi bărbaţi pe piaţa muncii şi includerea principiilor coeziunii sociale şi al egalităţii de gen în toate politicile publice şi întărirea capacităţii de monitorizare a aplicării acestora, obiective comune şi aflate în deplină concordanţă cu spiritul prezentei strategii. Mai mult, în capitolul "Educaţie", Pachetul social garantat pentru educaţie include garantarea egalităţii de şanse indiferent de statutul social al familiilor din care provine copilul, sex, religie, etnie, capacităţi psihomotorii etc. iar programul "Şansa a doua prin educaţie" care vizează eliminarea analfabetismului şi integrarea pe piaţa muncii ia în considerare garantarea egalităţii de şanse şi eliminarea oricăror forme de discriminare.

Strategia națională în domeniul egalității de șanse între femei și bărbați 2014 - 2017 și-a propus continuarea politicilor din domeniul egalităţii de şanse între femei şi bărbaţi dezvoltate până în acel moment și promovarea la nivel național a valorilor și principiilor nediscriminării pe criteriul de sex, prin măsuri şi acțiuni concrete pe diferite arii de intervenţie specifice. Principalele prevederi ale acesteia:

• Promovarea perspectivei de gen în procesul educaţional, combaterea stereotipurilor de gen din sistemul de învățământ, prin evaluarea nivelului de introducere şi aplicare a perspectivei de gen în instituţii de învăţământ, evaluarea gradului de percepţie a problematicii egalităţii de şanse între femei şi bărbaţi atât în mediul şcolar cât şi în cel extraşcolar;

• Promovarea perspectivei de gen în politicile de ocupare, creşterea gradului de conştientizare a inspectorilor de muncă cu privire la prevederile legale din domeniul egalităţii de şanse între femei şi bărbaţi, creșterea gradului de conștientizare cu privire la diferența salarială între femei şi bărbaţi;

• Creșterea gradului de conștientizare cu privire la importanța concilierii vieţii de familie cu viaţa profesională în vederea realizării echilibrului de gen în cadrul familiei, prin informarea şi conştientizarea bărbaţilor cu privire la importanţa implicării lor în viaţa de familie;

• Încurajarea integrării pe piața muncii a femeilor vulnerabile la fenomenul discriminării;

• Monitorizarea participării echilibrate a femeilor şi bărbaţilor la procesul de decizie, realizarea de studii/analize privind participarea echilibrată a femeilor și a bărbaților în procesul de decizie economic, politic, social și cultural;

• Combaterea fenomenului de hărțuire și hărțuire sexuală la locul de muncă, combaterea fenomenului de violență de gen;

• Introducerea perspectivei de gen în politicile naţionale, prin implicarea activă a Comisiei Naţionale în domeniul Egalităţii de Şanse între Femei şi Bărbaţi (CONES) în implementarea și multiplicarea tuturor activităţilor din Strategie.

Impunerea unui nivel de trai cât mai ridicat pentru toţi cetăţenii trebuie să fie obiectivul fundamental al României. Această misiune esenţială este asumată la nivel guvernamental și este necesar să continuăm strategiile de creştere economică, îmbinate cu cele sociale, având convingerea că numai un stat preocupat de situaţia fiecăruia dintre cetăţenii săi poate răspunde cu succes provocărilor viitoare. Demersurile pentru a realiza o piaţă a muncii inclusivă și pentru reducerea inegalităţilor şi menţinerea modelului social european, vor permite consolidarea unui model de creştere economică bazat pe un set coerent de politici publice şi măsuri progresiste.

În cuprinsul Programului de guvernare pentru perioada 2017-2020, viziunea - Egalitatea de gen reprezintă un domeniu prioritar în modelul social propus. În acest sens, este necesară corelarea tuturor prevederile antidiscriminare pe criteriul de sex, pentru a creşte eficienţa lor. În atingerea acestui obiectiv, avem în vedere inclusiv parteneriate cu organizaţiile nonguvernamentale specializate. România va da astfel un semnal ferm privind determinarea sa de a lupta cu discriminarea de gen și violența de gen.

În cadrul capitolului Politici publice în domeniul muncii şi justiţiei sociale, obiectivul principal în materie de ocupare a forţei de muncă, stabilit în contextul Strategiei Europa 2020, este de a atinge ţinta de 70% în privinţa ratei de ocupare pentru grupa de vârstă 20 - 64 ani. Acest lucru se poate realiza numai prin promovarea unor politici publice coerente şi realiste, care să determine o piaţă a muncii performantă, dinamică şi flexibilă, ceea ce va asigura accesul majorităţii cetăţenilor la locuri de muncă de calitate, în funcţie de competenţele şi abilităţile lor, la venituri decente și la plată egală pentru muncă de valoare egală.

Acest obiectiv poate fi atins printr-o abordare multisectorială, combinând măsurile pentru modernizarea pieţei muncii cu cele din domeniul educaţiei, susţinând măsuri de incluziune socială, îmbunătăţind serviciile medicale, promovând investiţii în sectorul productiv şi în cercetare-dezvoltare-inovare. Scopul este acela de a asigura o dezvoltare durabilă pentru România, o îmbunătăţire semnificativă a nivelului de trai pentru toţi cetăţenii ţării, inclusiv pentru acele persoane care sunt într-o poziţie vulnerabilă, prin promovarea unei legislaţii pentru tineri prin care să fie asigurat tranzitul coerent de la sistemul educaţional către piaţa forţei de muncă, precum şi echilibrul între viaţa profesională şi cea personală, prin creşterea accesului la servicii sociale pentru îngrijirea copiilor şi a persoanelor în situaţie de dependenţă.

Programul de guvernare pentru perioada 2017-2020 are prevăzut și capitolul Politici în domeniul educaţiei, cu relevanță și în domeniul egalității de șanse între femei și bărbați, respectiv:

* Implementarea principiului egalităţii de şanse în educaţie, îmbunătăţirea performanţelor educaţionale, abilităţilor şi competenţelor tuturor copiilor şi tinerilor, prin accesul la un sistem de educaţie de calitate, relevant şi incluziv, sunt cheia pentru creştere economică şi prosperitate;
* Dezvoltarea calitativă şi cantitativă a masei de cercetători prin formare profesională de înalt nivel ştiinţific, inclusiv internaţională, bazată pe o infrastructură de cercetare la cel mai înalt nivel al tehnologiei pe plan mondial;
* Realizarea reformei curriculare şi înnoirea tuturor manualelor, cu asigurarea concomitent a formei printate şi digitale, cu includerea elementelor de dezvoltare a competenţelor antreprenoriale şi a abilităţilor socioemoţionale, şi reducerea încărcăturii de muncă pentru elev, mai ales în afara şcolii, cel puţin la nivelul învăţământului primar şi gimnazial.

În cadrul capitolului Politici în domeniul sănătăţii, una dintre măsurile cuprinse în acesta, se referă în mod special la sănătatea femeilor și se va realiza prin creşterea capacităţii de screening pentru depistarea bolilor netransmisibile cu impact asupra sănătăţii publice: cancer de col uterin, cancer mamar, cancer colo rectal, cancer pulmonar, diabet zaharat, boli cardiovasculare, boli pulmonare cronice prin fonduri nerambursabile.

Prin adoptarea Legii nr. 23/2015, ziua de 8 mai a fost declarată Ziua egalităţii de şanse între femei şi bărbaţi.

La data de 8 mai 2015, România a aderat la Campania „HeForShe”, inițiată de către UN Women (United Nations Entity for Gender Equality and the Empowerment of Women). Scopul Campaniei vizează implicarea bărbaților prin luarea de atitudine și promovarea acțiunilor în favoarea egalității de gen, de combatere a violenţei împotriva femeilor, de capacitare a femeilor. Acest demers reprezintă o mișcare de solidaritate în favoarea egalității de gen.

„HeForShe” se desfășoară în strânsă legătură, cu sprijin și susținere din partea Statelor Membre ONU, Agențiilor ONU din aceste State Membre, donatorilor, partenerilor din societatea civilă în vederea elaborării de strategii și acțiuni la nivel internațional și național, de colaborare, destinate atingerii obiectivelor Campaniei. În acest sens, vor fi promovate toate strategiile și activitățile părților implicate contribuind în mod determinant la îndeplinirea obiectivului egalității de gen.

Obiectivul general este de a contribui la creșterea nivelului de conștientizare și sensibilizare asupra responsabilității pe care bărbații o au în eliminarea tuturor formelor de discriminare împotriva femeilor și a violenței îndreptate împotriva femeilor.

Tânăra generație reprezintă o resursă valoroasă care poate contribui în mod activ la dezvoltarea societății, beneficiind în același timp de acces la informație. Una dintre cele mai eficiente modalități de promovare a obiectivelor Campaniei este mobilizarea studenților și a cadrelor didactice universitare și preuniversitare.

Programul pilot 10 state: „HeForShe” include 10 Președinți, 10 Companii, 10 Universităti care au rol de modele și au cea mai mare capacitate de a extinde cu succes Campania și de a demonstra capacitatea de conducător (leadership) al schimbării.

Președintele României face parte din liderii globali care au devenit Campioni „HeforShe” și a fost exprimat angajamentul său public pentru realizarea egalității de gen prin lansarea oficială a Campaniei „HeforShe” la nivel național la data de 8 Mai 2015 ( Ziua națională a egalității de șanse între femei și bărbați). Ca parte a acestui angajament, campionilor din cadrul campaniei li s-a solicitat să demonstreze leadership în colectarea, urmărirea și transparența statisticilor naționale privind egalitatea de gen, și utilizând aceste statistici, să introducă schimbări politice cheie pentru eliminarea barierelor în calea promovării femeilor.

Angajamentele asumate de către România în cadrul Campaniei vizează:

1. Crearea a două noi ocupații, respectiv expert în egalitate de șanse și tehnician în egalitate de șanse. Pentru a continua promovarea egalității de gen, România a făcut pasul inovator de a crea două noi ocupații: la nivel de experți în egalitate de șanse și tehnician în egalitate de șanse. Tehnicianul în egalitate de șanse va sprijini punerea în aplicare la nivel local a strategiilor naționale pentru a obține egalitatea de gen și combaterea violenței în familie. România a finalizat standardele ocupaționale pentru aceste profesii, inclusiv definirea standardelor de evaluare și a pus în aplicare programele de formare. Până în 2020, 70% din cele 1.680 instituții publice naționale și locale din România vor avea experți sau tehnicieni în materie de egalitate de șanse între femei și bărbați. Pentru a atinge acest obiectiv ambițios, România va organiza cursuri de formare pentru experți și tehnicieni în egalitate de șanse, va împărtăși lecțiile învățate și bunele practici.

2. Lansarea unui nou sistem integrat pentru a urmări, raporta, și pentru a preveni toate formele de violență domestică. Pentru a răspunde provocărilor din acest domeniu, România va implementa un sistem integrat de management la nivel național și un sistem de raportare pentru cazurile de violență, angajându-se să se înregistreze cel puțin 50% din victime în acest sistem până în 2020. Sistemul va asigura fluxul de informații către toate instituțiile relevante: furnizează analize, rapoarte, statistici comparative, măsuri și servicii integrate pentru protecția victimelor, colectează date. Sistemul va permite, de asemenea, efectuarea unei serii de analize complexe, inclusiv cartografierea profilului comportamental al agresorului și a zonelor endemice de risc. Pe baza acestor analize, România va crea adăposturi de urgență pentru victimele violenței în familie, în toate regiunile țării, în zonele cu cele mai înalte rate de prevalență, adaptate profilului local, specific.

3. Lansarea de programe pentru implicarea fetelor și băieților în viața socială, politică și economică prin mobilizarea unui număr de 100.000 de tineri. Pentru a crea următoarea generație de lideri, România se angajează să se implice în diferite activități cel puțin 100.000 de fete și băieți până în 2019, evidențiind beneficiile participării la viața socială, politică și economică. Pentru a se asigura că toți tinerii vor beneficia în mod egal de acest efort, România va lansa două noi programe inovatoare care vizează tinerele fete și băieți. Programul "Ziua ușilor deschise" va include vizitarea și cunoașterea profilului principalelor instituții publice, inclusiv Administrația Prezidențială, Parlamentul, Biroul Primului Ministru, precum și al ministerelor și autorităților locale. În fiecare an, participanții vor fi selectați pe baza unui concurs de eseuri la nivel național pe tema egalității de gen. În plus, discuțiile de orientare a carierei vor fi organizate în jurul principiului egalității de șanse între femei și bărbați, cu participarea unor modele - femei de succes cu cariere în diferite sectoare de activitate. Aceste programe vor promova cu succes modelele de sex feminin și vor evidenția în mod public egalitatea de gen și necesitatea accelerării progresului spre egalitate prin crearea unei noi generații sensibile la dimensiunea de gen.

CAPITOLUL IV

Definirea problemei

Pornind de la experienţa primelor strategii naţionale în domeniul egalităţii de şanse între femei şi bărbaţi pentru perioadele 2006 - 2009, 2010 - 2012, respectiv 2014-2017, prezentul document strategic îşi propune să restrângă și să concentreze domeniile de intervenţie, atât din raţiuni pragmatice, de eficienţă, cât şi de ordin financiar.

În ceea ce privește primul document strategic pentru perioada 2006 – 2009, acesta s-a orientat preponderent pe măsuri de informare şi conştientizare.Cel de-al doilea document strategic şi-a extins ariile de intervenţie şi a prevăzut măsuri şi activităţi concrete care să răspundă situaţiilor problematice care au fost identificate de-a lungul timpului pe anumite arii de intervenţie specifice, precum educaţia, piaţa muncii, viaţa socială, roluri şi stereotipuri de gen, participarea la procesul de luare a deciziilor.

În contextul reducerilor financiare şi de personal, precum şi al reorganizării instituţionale, respectiv desfiinţarea ANES (2010), implementarea Strategiei naţionale pentru perioada 2010 - 2012 a înregistrat o serie de nerealizări şi/sau mari întârzieri.

În cadrul acestui document strategic, educaţia a fost apreciată ca fiind unul dintre domeniile prioritare de intervenţie pentru promovarea unei societăţi axate pe respectarea drepturilor omului şi susţinerea diversităţii. Documentul a relevat faptul că, dincolo de intervenţii legislative punctuale, combaterea discriminării de gen este condiţionată de existenţa unui sistem educativ favorabil egalităţii de şanse şi dezvoltării personale. Obiectivul general pentru această arie de intervenţie a fost introducerea perspectivei de gen în educaţie.

Un alt obiectiv major de intervenţie a vizat piaţa muncii prin: reducerea diferenţei salariale între femei şi bărbaţi şi implementarea unor măsuri de conciliere a vieţii de familie cu viaţa profesională. În vederea îndeplinirii acestui obiectiv, direcţia de specialitate a organizat reuniuni cu partenerii sociali, reprezentanţii organizaţiilor neguvernamentale şi alţi experţi în vederea identificării de modalităţi concrete de diminuare a diferenţei salariale.

În cadrul ariei de intervenţie referitoare la viaţa socială s-a considerat oportună sărbătorirea unor date importante din istoria luptei pentru drepturile femeilor şi drepturile omului, de exemplu: Ziua internaţională a femeii (8 martie), Ziua internaţională a bărbatului (19 noiembrie), Ziua internaţională a familiei (15 mai), Ziua internaţională a femeii din mediul rural (15 octombrie), Ziua internaţională pentru eliminarea violenţei împotriva femeii (25 noiembrie), Ziua internaţională a drepturilor omului (10 decembrie).

Eliminarea rolurilor şi stereotipurilor de gen din mass-media a reprezentat o altă arie prioritară a Strategiei naţionale pentru perioada 2010 - 2012. Din perspectiva de gen s-a concluzionat că mesajul transmis de media trebuie să răspundă nevoilor individuale şi specifice atât ale femeilor, cât şi ale bărbaţilor. Mai mult decât atât, imaginea femeilor şi a bărbaţilor proiectată prin intermediul mesajelor media nu trebuie să aducă atingere demnităţii individuale şi nici să reflecte situarea unora sau altora în ipostaze inferioare şi degradante. În colaborare cu Fondul Naţiunilor Unite pentru Populaţie (UNFPA) România, prin direcţia de specialitate a participat ca membru permanent la organizarea Observatorului de gen din România. Principalele arii de interes ale Observatorului de gen sunt: piaţa muncii, educaţie, sănătate, migraţie, incluziune socială şi eliminarea rolurilor şi stereotipurilor de gen. Observatorul de gen a fost lansat la finalul lunii octombrie 2011, în conformitate cu planul strategic întocmit şi asumat de UNFPA. Acesta cuprinde inventarierea şi analiza politicilor publice în domeniul egalităţii de gen, un inventar al legislaţiei în domeniul combaterii discriminării şi al publicaţiilor academice în domeniul egalităţii de gen, al studiilor şi cercetărilor din domeniu, o bază de date a organizaţiilor neguvernamentale cu activitate în domeniul egalităţii de gen şi apărarea drepturilor omului.

Participarea echilibrată a femeilor şi a bărbaţilor la procesul de decizie reprezintă un principiu fundamental asumat de către România atât prin prevederile legislative în vigoare, cât şi prin programele realizate. Astfel, au fost elaborate analize statistice privind "Situaţia femeilor şi a bărbaţilor în poziţii de decizie în administraţia publică centrală", iar raportările din anii 2011 - 2013 care au fost comunicate Comisiei Europene pentru actualizarea bazei sale de date anuale privind echilibrul de gen în poziţiile de decizie în administraţia publică centrală, precum şi analiza comparativă 2011 - 2012 a poziţionării României în baza de date centralizată a Comisiei Europene au fost publicate pe site-ul oficial al MMJS.

Totodată, cu prilejul alegerilor locale şi al celor parlamentare, au fost elaborate analize ale gradului de participare/mandatelor femeilor şi bărbaţilor la alegeri, respectiv la nivelul primăriilor, consiliilor judeţene şi consiliilor locale, precum şi la nivelul Parlamentului României (de asemenea, publicate pe site-ul oficial al MMJS).

Cu toate că în ultimii ani s-au înregistrat progrese, mai ales în ceea ce priveşte conştientizarea existenţei unei inegalităţi de gen la nivelul societăţii, mai sunt încă multe de făcut. Schimbarea mentalităţilor prin asumarea unor atitudini şi comportamente sociale şi politice în spiritul egalităţii de gen depinde în continuare, în cea mai mare măsură, de sistemul de educaţie.

De-a lungul anilor, introducerea perspectivei de gen în educaţie s-a realizat în diferite forme şi folosind instrumente dintre cele mai variate. Consecinţele acestor măsuri au avut efecte vizibile, mergând de la reducerea diferenţelor de gen în ceea ce priveşte accesul la educaţie, până la structurarea unor teorii de gen în mediul academic. Cu toate acestea, sunt necesare în continuare măsuri de combatere a stereotipurilor de gen în sistemul de învăţământ, prin evaluarea perspectivei de gen a procesului educaţional şi prin continuarea campaniilor de informare şi conştientizare destinate atât cadrelor didactice, cât şi elevilor.

Reprezentarea echilibrată a femeilor şi a bărbaţilor în procesul de decizie este un deziderat indispensabil pentru realizarea unei democraţii participative în mod real, dar şi o condiţie necesară pentru o societate lipsită de orice formă de discriminare bazată pe criteriul de sex. Este importantă continuarea eforturilor pentru creşterea participării femeilor atât la viaţa socială, cât şi la decizia politică şi cea economică. Conform ultimelor cercetări, în perioada crizei economice, companiile şi organizaţiile care au avut în forurile de decizie mai multe femei au identificat mult mai uşor măsurile necesare pentru a trece peste obstacolele inerente ale crizei.

Integrarea activă a perspectivei de gen în politicile naţionale constituie, fără îndoială, un mare beneficiu pentru o societate democratică şi lipsită de prejudecăţi.

Din acest punct de vedere, în următorii ani, la nivelul politicilor naţionale sectoriale există stabilite măsuri concrete de intervenţie care să asigure o perspectivă a impactului de gen a acestor politici, ţinând cont în acelaşi timp de specificul domeniului de intervenţie: Strategia naţională pentru dezvoltare durabilă a României orizonturi 2013 - 2020 - 2030, Strategia naţională pentru ocuparea forţei de muncă 2014 - 2020 etc.

Prin urmare, abordarea problematicii egalităţii de şanse şi de tratament între femei şi bărbaţi, a măsurilor necesare realizării şi consolidării egalităţii pe criteriul de sex are, concomitent, atât un caracter integrat cât şi o perspectivă sectorială care să asigure exprimarea caracterului multidimensional al domeniului de intervenţie.

În acest context, prezenta Strategie nu îşi propune abordarea exhaustivă a acestei problematici, care să presupună intervenţii în toate domeniile vieţii sociale, ci o abordare directă şi punctuală a unor domenii distincte, sensibile, respectiv a acelora care se dovedesc mai vulnerabile sau mai puţin receptive la problematica de gen.

Astfel, pentru perioada 2018 - 2021, în elaborarea strategiei s-au identificat următoarele arii de intervenţie: educaţia, piaţa muncii, sănătate, participarea echilibrată a femeilor şi bărbaţilor la procesul de decizie, abordarea integratoare de gen. Pentru fiecare arie de intervenţie au fost identificate măsuri specifice şi s-a stabilit un set de indicatori de rezultat, au fost identificate resursele financiare adecvate şi principalii actori cu sprijinul cărora obiectivele propuse puteau fi atinse.

Este important de precizat că acţiunile cuprinse în cadrul Strategiei se vor implementa cu prioritate în colaborare cu partenerii sociali, organizaţii sindicale şi patronale, precum şi cu organizaţiile neguvernamentale active în promovarea și susținerea egalității de șanse între femei și bărbați precum și în combaterea fenomenului discriminării de gen.

CAPITOLUL V

Obiectivele Strategiei pentru domeniul egalitate de șanse între femei și bărbați

1.Promovarea unor măsuri pentru educarea tinerei generații, asigurarea accesului universal al fetelor și femeilor la sănătatea sexuală și reproductivă și drepturile reproductive și creșterea numărului femeilor pe piața muncii și sprijinirea natalității prin introducerea noțiunilor privind conceptul de egalitate de șanse între femei și bărbați în curriculum-ul școlar.

*Introducerea noțiunilor privind conceptul de egalitatea de șanse între femei și bărbați în curriculum-ul școlar*

**Justificare**: Educația are un rol esențial în dobândirea cunoștințelor necesare pentru facilitarea inserției pe piața muncii, pentru găsirea unui loc de muncă decent, adecvat remunerat și desfășurarea activității profesionale în condiții mai bune de muncă.

*Organizarea unei campanii social-media de eliminare a segregării profesionale femei/bărbați pe piața muncii*

**Justificare:** Există sectoare în care sunt angajați preponderent bărbați, există meserii masculinizate pentru care veniturile sunt sensibil mai mari decât în sectoarele cu ocupare preponderent feminină. O posibilă explicație ar fi perpetuarea unor prejudecăți și stereotipuri de gen, conform cărora femeile „nu se potrivesc” sau „nu își doresc” să ocupe locuri de muncă în sectoare înalt valorizate, inclusiv, în plan financiar.

*Sprijin prin susținerea de la bugetul de stat a până la 4 proceduri FIV (Fertilizare in vitro), fără condiționalități medicale nejustificate gen valoare AMH (Hormon Anti-Mullerian) mai mare de 1,1 ng/ml., pentru cuplurile căsătorite de minim 2 ani, în care femeia are vârsta între 30-42 de ani și o vechime în muncă de minim 5 ani.*

**Justificare**: datorită condițiilor precare de viață a femeilor dar și a scăderii natalității se impune ca statul să sprijine tinerele familii care doresc să aibă copii.

2. Promovarea unor măsuri pentru concilierea vieții profesionale cu viața de familie și cea privată

*Organizarea unei campanii social-media de eliminare a stereotipurilor de gen, modelelor culturale, obiceiurilor și tradițiilor ce influențează direct concilierea vieții profesionale cu viața familială și cea privată, prin participarea/implicarea bărbaților (taților/soților) în viața de familie.*

**Justificare**: Cu toate că legislația națională încurajează și tații să beneficieze de concediul de paternitate și concediul parental, procentul celor care utilizează acest drept este foarte mic (cca. 20%, în 2013). Mentalitatea colectivă continuă să îi acorde în mod prevalent femeii responsabilitatea quasi-exclusivă a creșterii copilului, îngrijirii vârstnicilor și altor persoane *dependente din familie, întreținerii gospodăriei, muncii domestice.*

*Organizarea unei campanii la nivelul angajatorilor cu privire la avantajele flexibilizării muncii (acolo unde/în măsura în care acest lucru este posibil: contracte de muncă cu timp parțial, flexibilizarea timpului de muncă, munca la domiciliu, alte măsuri novatoare care să promoveze concilierea dintre viața profesională cu cea familială și cea privată)*

**Justificare**: Apreciem că la nivelul angajatorilor se manifestă, în continuare, reticență și un interes scăzut pentru utilizarea unor contracte de muncă atipice, în special datorită existenței unor modele stereotipale de gen ce împiedică înțelegerea faptului că între satisfacția profesională și calitatea vieții familiale și cea privată, competitivitate și profit există o relație de condiționalitate directă.

3. Promovarea unor măsuri de încurajare a participării femeilor la procesul de decizie

*Organizarea unei campanii publice pe tema reprezentării și participării femeilor la procesul de decizie politică.*

**Justificare:** în Parlamentul României au existat două inițiative parlamentare de acte normative, care au avut ca obiectiv introducerea cotelor de gen. Una dintre ele modifică și completează Legea nr. 208/2015 privind alegerea Senatului și a Camerei Deputaților, precum și organizarea și funcționarea Autorității Electorale Centrale Permanente cu scopul de a introduce o cotă de gen minimă de 30% atât în cazul femeilor, cât și al bărbaților, care să se constituie într-o condiție pentru validarea listelor de candidați la alegerile parlamentare. Cea de-a doua, modifică și completează Legea nr. 115/2015 pentru alegerea autorităţilor administraţiei publice locale, pentru modificarea Legii administraţiei publice locale nr. 215/2001, precum şi pentru modificarea şi completarea Legii nr. 393/2004 privind Statutul aleşilor locali, cu scopul de a introduce cotă de gen minimă de 30% atât în cazul femeilor, cât și al bărbaților, care să se constituie într-o condiție pentru validarea listelor de candidați la alegerile locale.

Arii de intervenţie şi obiectivele specifice ale Strategiei:

1. EDUCAŢIA

1.1. Creşterea gradului de conştientizare a copiilor și tinerilor cu privire la prevederile legale din domeniul egalităţii de şanse între femei şi bărbaţi

1.2. Combaterea stereotipurilor de gen în rândul tinerilor

2. SĂNĂTATE

2.1. Sănătatea sexuală și reproductivă a femeilor și bărbaților

3. PIAȚA MUNCII

3.1. Încurajarea antreprenorialului în rândul femeilor și tinerilor proveniți din medii defavorizate

3.2. Îmbunătățirea situației femeilor pe piața muncii

3.3. Concilierea vieții profesionale cu viața de familie și cea privată

4. PARTICIPAREA ECHILIBRATĂ LA DECIZIE

4.1. Creșterea nivelului de participare a femeilor la procesul de decizie

5. ABORDAREA INTEGRATOARE DE GEN

5.1. Introducerea perspectivei de gen în politicile naţionale

CAPITOLUL VI

Principii generale

Fiecare măsură cuprinsă în prezenta strategie şi în planul de acţiune se subsumează următoarelor principii:

a) principiul legalităţii în desfăşurarea activităţilor de promovare şi implementare a principiului egalităţii de şanse şi tratament între femei şi bărbaţi;

b) principiul respectării drepturilor omului şi a libertăţilor fundamentale;

c) principiul nediscriminării şi egalităţii de şanse şi de tratament între femei şi bărbaţi;

d) principiul finanţării adecvate şi utilizării responsabile a resurselor financiare alocate pentru implementarea măsurilor identificate pentru atingerea obiectivelor;

e) principiul descentralizării în dezvoltarea acţiunilor de promovare şi implementare a principiului egalităţii de şanse şi tratament între femei şi bărbaţi;

f) principiul abordării integrate - presupune coordonarea şi cooperarea între toate instituţiile implicate;

g) principiul parteneriatului public-privat, care recunoaşte importanţa cooptării societăţii civile în activităţile concrete de implementare a măsurilor de promovare şi implementare a principiului egalităţii de şanse şi tratament între femei şi bărbaţi.

CAPITOLUL VII

Direcţii de acţiune

1. EDUCAŢIA

1.1. Creşterea gradului de conştientizare a copiilor și tinerilor cu privire la prevederile legale din domeniul egalităţii de şanse între femei şi bărbaţi.

a) Includerea în programa şcolară a unor noţiuni privind violenţa de gen şi egalitatea de gen;

b) Integrarea perspectivei de gen în manualele școlare;

c) Organizarea unei campanii de informare și sensibilizare în rândul elevilor și studenților cu privire la semnificaţia şi importanţa respectării dreptului la nediscriminare şi egalitate de şanse între femei și bărbați, inclusiv a faptului că femeile şi fetele cu dizabilităţi sunt supuse discriminărilor multiple.

d) Organizarea unei campanii de informare și sensibilizare în rândul elevilor și studenților cu ocazia zilei de 8 mai, Ziua Egalității, evenimentul Săptămâna Egalității de șanse între femei și bărbați.

1.2. Combaterea stereotipurilor de gen în rândul tinerilor

a) Organizarea unei campanii de sensibilizare destinată elevilor de liceu privind încurajarea alegerii unei cariere în domeniile știință, tehnologie, inginerie și matematică și în domeniile tehnologiilor informaționale și de comunicații;

b) Organizarea unei campanii de sensibilizare și promovare a rolului și importanța dezvoltării abilităților non - cognitive la adolescenți cu accent pe eliminarea stereotipurilor, prejudecăților și a tuturor formelor de discriminare împotriva femeilor și a fetelor, inclusiv a formelor de discriminare multiplă cu care se confruntă femeile şi fetele cu dizabilităţi.

2. SĂNĂTATE

2.1. Sănătatea sexuală și reproductivă a femeilor și bărbaților

a) Campanii de informare privind importanța educației pentru sănătatea reproducerii din perspectiva prevenirii și combaterii abuzurilor sexuale și respectarea drepturilor la nediscriminare și identitate (sexuale și reproductive) și a prevalenței crescute a mortalității infantile, mortalității materne, cancerului de sân și sarcinilor la adolescente, precum și a lipsei educației sexuale în școli, mai ales în rândul grupurilor vulnerabile și anume, femei rome, femei cu dizabilități, femei migrante, femei cu HIV/SIDA, femei în vârstă și femei fără adăpost.”

b) Campanii de informare și conștientizare privind importanța screening –ului prenatal, a cancerului de col uterin și a cancerului la sân.

3. PIAȚA MUNCII

3.1. Încurajarea antreprenorialului în rândul femeilor și tinerilor proveniți din medii defavorizate

a) Organizarea de campanii de sensibilizare în vederea încurajării femeilor cu privire la importanța dezvoltării propriei afaceri, atât în mediul urban cât și în mediul rural;

b) Organizarea unei campanii social-media privind segregarea profesioniștilor femei/bărbați pe piața muncii, a hărțuirii, hărțuirii sexuale și discriminării de gen, inclusiv în cazul fetelor și femeilor cu dizabilități

c) Organizarea de conferințe la nivel național/internațional cu titlul: Dezvoltarea capacităților antreprenoriale în rândul femeilor din mediul rural

3.2. Îmbunătățirea situației femeilor pe piața muncii

a) Organizarea unei campanii de informare privind combaterea situațiilor de vulnerabilitate a femeilor pe piața muncii inclusiv în cazul fetelor și femeilor cu dizabilități

b) Organizarea de campanii de promovare a importanței respectării principiului egalității de șanse între femei și bărbați în procesul de recrutare și ocupare, în domeniul public și privat

3.3. Concilierea vieții profesionale cu viața de familie și cea privată

a) organizarea de campanii, acțiuni și măsuri privind creșterea implicării bărbaților/taților în viața de familie

b) consolidarea si îmbunătățirea cadrului legislativ privind crearea unor mecanisme de sprijin a părinților și de asigurare a unui echilibru între viața de familie și cea profesională, implementare

c) organizarea de campanii referitoare la importanța conștientizării tinerelor familii cu privire la reinserția pe piața forței de muncă și cursuri pentru tineri părinți d) încurajarea încheierii de contracte de muncă cu timp flexibil și a tele - muncii pentru părinți (munca la distanță)

e) organizarea de campanii cu privire la conștientizarea aplicării instrumentelor de lucru alternative , respectiv muncă cu timp flexibil și a tele - muncii pentru părinți (munca la distanță)

4. PARTICIPAREA ECHILIBRATĂ LA DECIZIE

4. Creșterea nivelului de participare a femeilor la procesul de decizie

a) Realizarea de analize privind participarea echilibrată a femeilor şi a bărbaților în pozițiile de decizie din administrația publică centrală;

b) Realizarea unei analize privind participarea femeilor și a bărbaților la alegerile prezidențiale;

c) Realizarea unei analize privind participarea femeilor și a bărbaților la alegerile locale;

d) Realizarea unei analize privind participarea femeilor și a bărbaților la alegerile parlamentare;

e) Susținerea inițiativelor de adoptare a măsurilor afirmative privind creșterea numărului de femei în procesul de decizie politic sau economic;

f) Dezvoltarea inițiativelor de adoptare a măsurilor afirmative privind creșterea numărului de femei în operații și misiuni la toate nivelurile din domeniul forțelor armate.

g) Organizarea de campanii de sensibilizare cu privire la importanta prezentei femeilor în managementul companiilor listate la BURSA de Valori București (BVB).

h) Realizarea unui studiu cu privire la includerea în Codul de Guvernanță Corporativă revizuit, a unor reglementări menite să reducă decalajul existent între ponderea femeilor și bărbaților din cadrul CA ale companiilor din România cotate la BVB.

i) Organizarea de sesiuni de informare /formare pentru creșterea participării femeilor în procesul de decizie politic, public și privat.

5. ABORDAREA INTEGRATOARE DE GEN

5.1. Introducerea perspectivei de gen în politicile naţionale

a) Elaborarea unei metodologii unitare privind abordarea integratoare de gen în politicile și programele naționale;

b) Consolidarea si îmbunătățirea cadrului legislativ privind organizarea si funcționarea COJES-urilor;

c) Implicarea activă a Comisiei naţionale în domeniul egalităţii de șanse între femei şi bărbaţi (CONES) în implementarea și multiplicarea tuturor activităţilor din Strategie şi Planul general de acţiuni;

d) Formarea unei rețele naționale de experți în domeniul egalității de șanse.

e) Capacitarea ONG-urilor de a se implica in formularea si promovarea de propuneri alternative la politicile publice inițiate de Guvern în domeniul bugetării de gen.

6. MONITORIZARE

6.1. Raportarea anuală a gradului de implementare a activităţilor asumate în cadrul Pilonului Egalitate de Șanse între Femei și Bărbați

a) Monitorizarea măsurilor cuprinse în Planul operațional de acțiuni.

6.2. Evaluarea finală a Pilonului Egalitate de Șanse între Femei și Bărbați

a) Realizarea unei analize privind îndeplinirea obiectivelor asumate în cadrul Strategiei naționale privind promovarea egalității de șanse între femei și bărbați și prevenirea și combaterii violenței domestice 2018-2021- Pilonul Egalitate de Șanse între Femei și Bărbați.

CAPITOLUL VIII

Rezultate aşteptate şi indicatori

1. EDUCAŢIA

1.1. Creşterea gradului de conştientizare a copiilor și tinerilor cu privire la prevederile legale din domeniul egalităţii de şanse între femei şi bărbaţi

1. Includerea în programa şcolară a unor noţiuni privind violenţa de gen şi egalitatea de gen

Indicatori:

* ordin al ministrului educației naționale privind includerea în curriculumul școlar a unor noțiuni privind violența de gen și egalitatea de gen.

b) Integrarea perspectivei de gen în manualele școlare

Indicatori:

* elaborarea unor termeni de referință privind introducerea perspectivei de gen în procesul de elaborare a manualelor școlare.

c) Organizarea unei campanii de informare și sensibilizare în rândul elevilor și studenților cu privire la semnificaţia şi importanţa respectării dreptului la nediscriminare şi egalitate de şanse între femei și bărbați, inclusiv a faptului că femeile şi fetele cu dizabilităţi sunt supuse discriminărilor multiple

Indicatori:

* numărul de școli și universități cuprinse în campania de sensibilizare;
* numărul de elevi și studenți care participă la campaniile de informare;
* numărul de parteneri cooptați în desfășurarea campaniilor de informare;
* numărul de materiale informative elaborate şi distribuite în cadrul campaniilor de informare.

d) Organizarea unei campanii de informare și sensibilizare în rândul elevilor și studenților cu ocazia zilei de 8 mai, Ziua Egalității, evenimentul Săptămâna Egalității de șanse între femei și numărul de școli și universități cuprinse în campania de sensibilizare

- numărul de școli și universități cuprinse în campania de sensibilizare

- numărul de elevi și studenți care participă la campaniile de informare;

- numărul de parteneri cooptați în desfășurarea campaniilor de informare;

- numărul de materiale informative elaborate și distribuite în cadrul campaniilor de informare.

1.2. Combaterea stereotipurilor de gen în rândul tinerilor

a) Organizarea unei campanii de sensibilizare destinată elevilor de liceu privind încurajarea alegerii unei cariere în domeniile știință, tehnologie, inginerie și matematică și în domeniile tehnologiilor informaționale și de comunicații

Indicatori:

* numărul de școli cuprinse în campania de sensibilizare;
* numărul de elevi care participă la campaniile de informare;
* numărul de parteneri cooptaţi în desfăşurarea campaniilor de informare;
* numărul de materiale informative elaborate şi distribuite în cadrul campaniilor de informare.

b) Organizarea unei campanii de sensibilizare și promovare a rolului și importanța dezvoltării abilităților non - cognitive la adolescenți cu accent pe eliminarea stereotipurilor, prejudecăților și a tuturor formelor de discriminare împotriva femeilor și a fetelor inclusiv a formelor de discriminare multiplă cu care se confruntă femeile şi fetele cu dizabilităţi

Indicatori:

* numărul de participanți la campaniile de informare;
* numărul de parteneri cooptați în desfășurarea campaniilor de informare;
* numărul de programe de formare privind dezvoltarea abilităților non-cognitive, care includ atât dimensiunea personală (stima de sine, auto-eficacitatea, autocontrolul, motivația, creativitatea) cât și dimensiunea socială (abilități sociale și civice).

2. SĂNĂTATE

2.1. Sănătatea sexuală și reproductivă a femeilor și bărbaților

1. Campanii de informare privind importanța educației pentru sănătatea reproducerii din perspectiva prevenirii și combaterii abuzurilor sexuale și respectarea drepturilor la nediscriminare și identitate (sexuale și reproductive), inclusiv pentru fetele și femeile cu dizabilități.

Indicatori:

* număr de evenimente/campanii informare, educare, conștientizareorganizate și desfășurate la fiecare nivel (național, respectiv local);
* cost mediu estimat/eveniment/campanie;
* număr parteneriate instituționale funcționale la nivel local;
* număr beneficiari, femei/bărbați.
1. Campanii de informare și conștientizare privind importanța screning–ului prenatal, a cancerului de col uterin și a cancerului la sân

Indicatori:

* număr de evenimente/campanii informare, educare, conștientizare: organizate și desfășurate la fiecare nivel (național, respectiv local);
* cost mediu estimat/evenimet/campanie;
* număr parteneriate instituționale funcționale la nivel local;
* număr beneficiari, femei/bărbați.

3. PIAȚA MUNCII

3.1. Încurajarea antreprenorialului în rândul femeilor și tinerilor proveniți din medii defavorizate

1. Organizarea de campanii de sensibilizare în vederea încurajării femeilor cu privire la importanța dezvoltării propriei afaceri, atât în mediul urban cât și în mediul rural

Indicatori:

* numărul de campanii realizate;
* numărul femeilor și bărbaților participanți din mediul urban;
* numărul femeilor și bărbaților participanți din mediul rural;

numărul de materiale informative elaborate și distribuite în cadrul campaniilor de informare.

1. Organizarea unei campanii social-media privind segregarea profesioniștilor femei/bărbați pe piața muncii muncii a hărțuirii, hărțuirii sexuale și discriminării de gen, inclusiv în cazul fetelor și femeilor cu dizabilități

Indicatori:

* 1 campanie/an;
* numărul de participanți la campaniile de informare;
* numărul de parteneri cooptaţi în desfăşurarea campaniilor de informare;
* numărul materialelor informative elaborate și distribuite în cadrul campaniilor de informare
* c)Organizarea de conferințe la nivel național/internațional cu titlul: Dezvoltarea capacităților antreprenoriale în rândul femeilor din mediul rural

Indicatori

-o conferință/an la nivel național/internațional

- numărul de participanți la conferință;

- numărul de parteneri cooptaţi în desfăşurarea lucrărilor conferinței.

3.2. Îmbunătățirea situației femeilor pe piața muncii

a) Organizarea unei campanii de informare privind combaterea situațiilor de vulnerabilitate a femeilor pe piața muncii inclusiv în cazul fetelor și femeilor cu dizabilități Indicatori:

* 1 campanie/an;
* numărul de participanți la campaniile de informare;
* numărul de parteneri cooptaţi în desfăşurarea campaniilor de informare.
1. Organizarea de campanii de promovare a importanței respectării principiului egalității de șanse între femei și bărbați în procesul de recrutare și ocupare, în domeniul public și privat

Indicatori:

* 1 campanie/an;
* numărul de participanți la campaniile de informare;
* numărul de parteneri cooptaţi în desfăşurarea campaniilor de informare.

3.3. Concilierea vieții profesionale cu viața de familie și cea privată

1. organizarea de campanii, acțiuni și măsuri privind creșterea implicării bărbaților/taților în viața de familie

Indicatori:

* 1 campanie/an;
* numărul de participanți la campaniile de informare;
* numărul de parteneri cooptaţi în desfăşurarea campaniilor de informare.
1. consolidarea si îmbunătățirea cadrului legislativ privind crearea unor mecanisme de sprijin a părinților și de asigurare a unui echilibru între viața de familie și cea profesională, implementare,

Indicatori:

-modificarea și completarea actului normativ privind crearea unor mecanisme de sprijin a părinților pentru concilierea vieții profesionale cu viața de familie și cea privată.

c) organizarea de campanii referitoare la importanța conștientizării tinerelor familii cu privire la reinserția pe piața forței de muncă și cursuri pentru tineri părinți.

Indicatori:

1 campanie/an;

- numărul de participanți la campaniile de informare;

- numărul de parteneri cooptaţi în desfășurarea campaniilor de informare.

- numărul de materiale informative elaborate și distribuite în cadrul campaniilor de informare.

d) încurajarea încheierii de contracte de muncă cu timp flexibil și a tele - muncii pentru părinți(munca la distanță).

Indicatori

- modificarea și completarea actului normativ privind crearea unor mecanisme de sprijin a părinților pentru concilierea vieții profesionale cu viața de familie și cea privată.

e) organizarea de campanii cu privire la conștientizarea aplicării instrumentelor de lucru alternative , respectiv muncă cu timp flexibil și a tele - muncii pentru părinți(munca la distanță)

Indicatori

- 1 campanie/an;

- numărul de participanți la campaniile de informare;

- numărul de parteneri cooptați în desfășurarea campaniilor de informare.

4. PARTICIPAREA ECHILIBRATĂ LA DECIZIE

1. Realizarea de analize privind participarea echilibrată a femeilor şi a bărbaților în pozițiile de decizie din administrația publică centrală.

Indicatori:

* 1 analiză privind participarea echilibrată a femeilor şi a bărbaţilor în pozițiile de decizie din administrația publică centrală;
* completarea bazei de date anuale privind femeile și bărbații în poziţii de decizie din administraţia publică centrală;
* 1 analiză privind poziționarea României în baza de date a Comisiei Europene privind echilibrul de gen în poziții de decizie în administrația publică centrală.
1. Realizarea unei analize privind participarea femeilor și a bărbaților la alegerile prezidențiale

Indicatori:

* 1 analiză privind participarea femeilor și a bărbaților la alegerile prezidențiale.
1. Realizarea unei analize privind participarea femeilor și a bărbaților la alegerile locale

Indicatori:

* 1 analiză privind participarea femeilor și a bărbaților la alegerile locale.
1. Realizarea unei analize privind participarea femeilor și a bărbaților la alegerile parlamentare

Indicatori:

* 1 analiză privind participarea femeilor și a bărbaților la alegerile parlamentare.
1. Susținerea inițiativelor de adoptare a măsurilor afirmative privind creșterea numărului de femei în procesul de decizie politic sau economic

Indicatori:

* Numărul de inițiative susținute.
1. Dezvoltarea inițiativelor de adoptare a măsurilor afirmative privind creșterea numărului de femei în operații și misiuni la toate nivelurile din domeniul forțelor armate.

Indicatori

* numărul de materiale de instruire distribuite în unități, în timpul pregătirii acțiunilor militare (manuale, ghiduri, instrucțiuni) pentru :

1. protecția, drepturile și nevoile femeilor;

2. importanța implicării femeilor în operații și misiuni;

3. atenționarea culturală în programele de instruire naționale și de dislocare, care să asigure înțelegerea adecvată a contextului de gen din aria de operații;

g) Organizarea de campanii de sensibilizare cu privire la importanta prezentei femeilor în managementul companiilor listate la BURSA de Valori București (BVB).

Indicatori

- numărul de campanii realizate

- numărul femeilor în managementul companiilor listate

h) Realizarea unui studiu cu privire la includerea în Codul de Guvernanță Corporativă revizuit, a unor reglementări menite să reducă decalajul existent între ponderea femeilor și bărbaților din cadrul CA ale companiilor din România cotate la BVB.

Indicatori

- realizarea unui studiu/analize

- numărul femeilor în managementul companiilor listate

i) Organizarea de sesiuni de informare/formare pentru creșterea participării femeilor în procesul de decizie politic, public și privat.

Indicatori

- 1 sesiune de informare/formare/an la nivel național;

- numărul de participanți la sesiunile de informare

5. ABORDAREA INTEGRATOARE DE GEN

5.1. Introducerea perspectivei de gen în politicile naţionale

a. Elaborarea unei metodologii unitare privind abordarea integratoare de gen în politicile și programele naționale

Indicatori:

* numărul de instrumente elaborate privind modalitatea de implementare a abordării integrate de gen;
* cel puțin o analiză a impactului de gen a politicilor publice.
1. Consolidarea si îmbunătățirea cadrului legislativ privind organizarea si funcționarea COJES-urilor

Indicatori:

* modificarea și completarea actului normativ privind organizarea și funcționarea COJES.
1. Implicarea activă a Comisiei naţionale în domeniul egalităţii de șanse între femei şi bărbaţi (CONES) în implementarea și multiplicarea tuturor activităţilor din Strategie şi Planul general de acţiuni

Indicatori:

* numărul reuniunilor CONES în cadrul cărora se discută şi se decide implementarea activităţilor din cadrul Strategiei naţionale în domeniul egalităţii de şanse între femei şi bărbaţi pentru perioada 2018 - 2021;
* numărul activităţilor derulate de membrii CONES în vederea implementării activităţilor din Strategia naţională;
* numărul de activități cuprinse în Planul general de acțiuni multiplicate la nivelul fiecărei instituții reprezentate în CONES.
1. Formarea unei rețele naționale de experți în domeniul egalității de șanse

Indicatori:

* numărul experților care fac parte din rețea.
* e) Capacitarea ONG-urilor de a se implica in formularea si promovarea de propuneri alternative la politicile publice inițiate de Guvern în domeniul bugetării de gen

Indicatori

- alocarea corespunzătoare a resurselor financiare ținând cont de dimensiunea de gen

6. MONITORIZARE

6.1. Raportarea anuală a gradului de implementare a activităţilor asumate în cadrul Pilonului Egalitate de Șanse între Femei și Bărbați

a) Monitorizarea măsurilor cuprinse în Planul operațional de acțiuni

Indicatori:

* elaborarea unei proceduri de raportare și monitorizare a datelor;
* 1 raport anual privind gradul de implementare a activităţilor asumate în cadrul Pilonului Egalitate de Șanse între Femei și Bărbați.

6.2. Evaluarea finală a Pilonului Egalitate de Șanse între Femei și Bărbați

1. Realizarea unei analize privind îndeplinirea obiectivelor asumate în cadrul Strategiei naționale privind promovarea egalității de șanse între femei și bărbați și prevenirea și combaterii violenței domestice 2018-2021- Pilonul Egalitate de Șanse între Femei și Bărbați.

Indicatori:

* o analiză privind îndeplinirea obiectivelor asumate în cadrul Strategiei naționale privind promovarea egalității de șanse între femei și bărbați și prevenirea și combaterii violenței domestice 2018-2021- Pilonul Egalitate de Șanse între Femei și Bărbați.

CAPITOLUL IX

Finanţare

Activităţile prevăzute în Strategia naţională privind promovarea egalității de șanse între femei și bărbați și prevenirea și combaterea violenței domestice pentru perioada 2018-2021 și a Planului operațional privind implementarea strategiei naţionale privind promovarea egalității de șanse între femei și bărbați și prevenirea și combaterii violenței domestice 2018-2021 se finanţează conform prevederilor legale în vigoare din următoarele surse:

a) bugetul de stat;

b) fonduri externe nerambursabile;

CAPITOLUL X

Proceduri de monitorizare, evaluare

În conformitate cu prevederile Legii nr. 202/2002, republicată, cu modificările și completările ulterioare, şi cu legislaţia secundară în domeniu, implementarea prezentei strategii şi a Planului operațional privind implementarea strategiei naţionale privind promovarea egalității de șanse între femei și bărbați și prevenirea și combaterii violenței domestice 2018-2021 se va realiza în coordonarea Agenției Naționale pentru Egalitatea de Şanse între Femei şi Bărbaţi.

Monitorizarea şi evaluarea implementării prezentei strategii şi a Planului general de acţiuni se vor realiza de către ANES, potrivit Hotărârii Guvernului nr. 177/2016 privind organizarea și funcționarea Agenției Naționale pentru Egalitatea de Șanse între Femei și Bărbați.

Aceste activităţi se vor desfăşura pe toată perioada de implementare şi vor include atât colectarea, prelucrarea şi analiza datelor de monitorizare, progresele înregistrate, cât şi implementarea strategiei, identificarea şi corectarea problemelor practice apărute în aplicarea politicilor din domeniul egalităţii de şanse, precum şi creşterea gradului de cunoaştere, înţelegere şi implementare a măsurilor privind asigurarea respectării şi realizării egalităţii de şanse între femei şi bărbaţi.

Stadiul implementării strategiei va fi evaluat pe baza unor rapoarte de monitorizare elaborate anual de către Agenția Națională pentru Egalitatea de Şanse între Femei şi Bărbaţi, în urma raportărilor efectuate de către toate instituţiile cu responsabilităţi în domeniu. Autorităţile şi instituţiile publice cu responsabilităţi în implementarea Planului general de acţiuni pe perioada 2018 – 2021 vor elabora şi vor transmite un raport anual cu privire la stadiul de îndeplinire a acţiunilor care le revin potrivit domeniilor specifice de competenţă.

De asemenea, evaluarea impactului strategiei se va realiza prin raportarea la indicatorii stabiliţi în Planul general de acţiuni pe perioada 2018 - 2021.

Agenția Națională pentru Egalitatea de Şanse între Femei şi Bărbaţi va asigura mediatizarea Strategiei, precum şi diseminarea informaţiilor relevante şi bunele practici identificate în domeniu.

**Pilonul Prevenirea și combaterea violenței domestice**

 CAPITOLUL I - Introducere

Violența domestică este larg răspândită în societatea contemporană, la nivelul tuturor categoriilor sociale și adânc înrădăcinată, cu efecte grave asupra sănătății, calității vieții și bunăstării victimelor și familiilor lor.

Acest flagel este nu numai o problemă socială și de sănătate publică, dar, în egală măsură și o problemă a nerespectării și a încălcării drepturilor omului, complexitatea ei solicitând intervenția activă și directă a autorităților naționale responsabile, atât în ceea ce privește acordarea măsurilor de sprijin diversificate, a protecției integrității personale a victimelor, cât și protejarea intereselor lor sociale comune, precum libertatea și demnitatea persoanei. Cu atât mai mult, această problemă majoră de sănătate publică trebuie să fie foarte bine înțeleasă de către toți factorii responsabili și impune condiția existenței coeziunii și implicării active a tuturor profesioniștilor cu atribuții în domeniu.

Intervențiile factorilor de decizie în acest domeniu trebuie să ia în considerare o serie de constante sociale importante care compun imaginea de ansamblu a fenomenului. Astfel, constantele sociale determinate de violența domestică sunt numeroase maladii fizice și psihice, frecvente consultații, spitalizări și incapacitate temporară de muncă, consum ridicat de medicamente, precum și accesarea altor servicii de sănătate și de asistență socială. În contextul unei destructurări accentuate ale valorilor și relațiilor familiale, prevenirea violenței domestice devine o prioritate și o necesitate stringentă care trebuie dublată de aplicarea unor măsuri adecvate de protecție pentru categorii sociale vulnerabile care se confruntă cu aceste situații în cadrul familial: copii, femei, persoane vârstnice.

Unul dintre locurile în care poate apărea violența de gen este familia și de aceea violența de gen intersectează violența domestică.

Violenţa de gen aduce, de asemenea, o gravă atingere democrației, pornind de la premisa că femeile supuse violențelor reprezintă o categorie ale cărei șanse de a participa la viața socială şi profesională sunt semnificativ reduse, pe măsură ce viaţa de familie îşi pierde funcția de a oferi membrilor acesteia securitatea de care ei au nevoie. Familia este locul în care se observă frecvența cea mai mare de violențe îndreptate împotriva unor categorii sociale aflate într-un grad ridicat de vulnerabilitate, fie că această violență este îndreptată împotriva femeilor, copiilor sau persoanelor în vârstă. Aceste tipuri de violențe, deseori lipsite de vizibilitate, se dezvoltă potrivit unui ciclu în care cele două caracteristici determinante, intensitatea și frecvența, cresc odată cu trecerea timpului. Costul social și financiar (ex: sistemul public de sănătate, protecția socială și asistență socială, domeniul ordine publică și siguranță, justiție, sistemul penitenciar, etc.) al lipsei de măsuri adecvate pentru prevenirea și combaterea acestui fenomen social afectează în mod profund progresul general în dezvoltare și generează mari pierderi care au consecințe negative, nu numai pentru generația actuală ci și pentru cele viitoare.

CAPITOLUL II

Informaţii generale relevante

În țara noastră responsabilitățile statului român sunt reglementate, fără echivoc, conform art.2 din Legea nr. 217 /2003 pentru prevenirea şi combaterea violenţei în familie, republicată, cu modificările și completările ulterioare: “(1) Ocrotirea şi sprijinirea familiei, dezvoltarea şi consolidarea solidarităţii familiale, bazată pe prietenie, afecţiune şi întrajutorare morală şi materială a membrilor familiei, constituie un obiectiv de interes naţional. (2) Prevenirea şi combaterea violenţei în familie fac parte din politica integrată de ocrotire şi sprijinire a familiei şi reprezintă o importantă problemă de sănătate publică. (3) Statul român, prin autorităţile competente, elaborează şi implementează politici şi programe destinate prevenirii şi combaterii violenţei în familie, precum şi protecţiei victimelor violenţei în familie.” La nivel național, Agenția Națională pentru Egalitatea de Șanse între Femei și Bărbați (ANES) este instituția de specialitate a administrației publice centrale, cu personalitate juridică, în subordinea Ministerului Muncii și Justiției Sociale, care exercită funcțiile de strategie, reglementare, reprezentare și autoritate de stat în domeniul violenței în familie, cu atribuții în elaborarea, coordonarea și aplicarea strategiilor și politicilor Guvernului în domeniul violenței în familie, în conformitate cu prevederile Ordonanței Guvernului nr. 6/2015 privind modificarea și completarea Legii nr. 217/2003 pentru prevenirea și combaterea violenței în familie.

O altă responsabilitate importantă a ANES este coordonarea procesului de implementare a Convenției Consiliului Europei privind prevenirea și combaterea violenței împotriva femeilor și a violenței domestice (Convenția de la Istanbul).

Convenția a fost adoptată de Comitetul Miniștrilor Consiliului Europei la data de 7 aprilie 2011, iar România a semnat documentul la data de 27.06.2014, la Strasbourg. Prin semnarea și ratificarea Convenției, România a transmis un important semnal pozitiv privind angajamentul ferm de a respecta și de a promova o serie de măsuri prin care să se asigure o prevenție și o combatere adecvată a fenomenului violenței (ratificare prin Legea nr. 30/2016).

Convenția de la Istanbul reprezintă instrumentul juridic internațional cel mai cuprinzător care abordează violența din perspectiva unei violări grave a drepturilor omului.

Prevederile Convenției de la Istanbul definesc “violenţa domestică” ca fiind toate acţiunile de violenţă fizică, sexuală, psihologică sau economică, care survin în familie sau în unitatea domestică sau între foştii sau actualii soţi sau parteneri, indiferent dacă agresorul împarte sau a împărţit acelaşi domiciliu cu victima.

Totodată, în înțelesul Convenției de la Istanbul, “violenţa împotriva femeilor” reprezintă o încălcare a drepturilor omului şi o formă de discriminare împotriva femeilor şi înseamnă toate acţiunile de violenţă de gen care rezultă în, sau care sunt probabile a rezulta în vătămarea sau suferinţa fizică, sexuală, psihologică sau economică cauzată femeilor, inclusiv ameninţările cu asemenea acţiuni, coerciţia sau privarea arbitrară de libertate, indiferent dacă survine în public sau în viaţa privată.

Prin noțiunea de “violență de gen” reglementată de Convenția de la Istanbul se înțelege fapta de violență direcționată împotriva unei femei sau, după caz, a unui bărbat, motivată de apartenența de sex. Violența de gen împotriva femeilor sau violența împotriva femeilor este violența care afectează femeile în mod disproporționat. Violența de gen cuprinde, fără a se limita însă la acestea, următoarele fapte: violența domestică, violența sexuală, mutilarea genitală a femeilor, căsătoria forțată, avortul forțat și sterilizarea forțată, hărţuirea sexuală, traficul de fiinţe umane şi prostituţia forţată.

Convenția recomandă fundamentarea politicii părților în mod cuprinzător și coordonat, în vederea prevenirii și combaterii tuturor formelor de violență domestică, în special printr-o coordonare foarte bună la cel mai înalt nivel, precum și prin elaborarea unei noi strategii multianuale de prevenire și pedepsire a actelor de violență domestică. În conformitate cu prevederile Convenției, care vor fi implementate în legislația internă, direcțiile de acțiune din cadrul prezentei strategii se vor orienta pe: dezvoltarea de servicii sociale adecvate nevoilor victimelor și agresorilor, dezvoltarea de instrumente de lucru utile pentru toți profesioniștii care intră în contact direct cu victimele şi/sau cu agresorii, formarea specialiștilor din diferite domenii (asistență socială, administrație locală, justiție, sănătate, educație).

În domeniul egalităţii de șanse între femei și bărbați, prin adoptarea legislaţiei primare, respectiv Legea nr. 202/2002 privind egalitatea de şanse şi de tratament între femei şi bărbaţi, republicată, cu modificările și completările ulterioare, s-a asigurat armonizarea legislativă cu reglementările internaționale și comunitare în materie. Astfel, la nivel internațional a fost avută în vedere transpunerea prevederilor Convenției pentru eliminarea tuturor formelor de discriminare împotriva femeilor (CEDAW) ratificată de către țara noastră la data de 7 ianuarie 1982.

A. Violența domestică în România - indicatori de percepție şi statistici oficiale

Conform Raportului Studiului al Agenției pentru Drepturi Fundamentale a Uniunii Europene (FRA) din anul 2014 “Violența împotriva femeilor: în fiecare zi și în orice loc” sunt evidențiate rezultatele celui mai cuprinzător studiu din lume realizat până în prezent cu privire la violența împotriva femeilor, fiind relevată amploarea abuzurilor suferite de femei în mediul familial, la serviciu, în spațiul public și în mediul on-line. Conform studiului, cele mai multe femei care recunosc că sunt afectate de violență fizică și sexuală sunt în țări ca Finlanda, Danemarca și Letonia. România se află în eșantionul al doilea: 30% dintre femei spun că au fost afectate de violența fizică sau sexuală la un moment dat în viață după vârsta de 15 ani, încadrându-se în media la nivel european. Astfel, 24% dintre femeile din România au suferit violență din partea partenerului și 14% dintre femeile din România au suferit violență din partea unei alte persoane decât partenerul.

Legat de experiența de violență în copilărie, un procent de 24% dintre femeile din România spun că au fost supuse la violență fizică sau sexuală de către un adult înainte de vârsta de 15 ani. Violența psihologică afectează între 30 și 39% dintre femei. 6% dintre femei au suferit violență sexuală din partea partenerului sau a unei alte persoane, în 97% dintre cazurile de violență sexuală agresorul fiind bărbat.

Dacă în Europa, în medie 55% dintre femei au trăit o formă de hărțuire sexuală, în România doar 11% dintre respondente au recunoscut că au suferit hărțuire sexuală. În ceea ce privește hărțuirea (stalking-ul), aceasta este adesea asociată cu separarea de partener, media la nivel european fiind de 18%, în timp ce în România doar 8% dintre respondente au afirmat această asociere.

Studiul amintit a făcut pentru prima oară posibilă o comparație între țările Uniunii Europene (UE), însă, în acest context, trebuie avute în vedere diferențele culturale, care fac ca în anumite țări să fie mai acceptabil ca femeile să vorbească altor persoane despre experiențele lor de violență și nivelul de egalitate de gen din societate care, cu cât este mai mare, cu atât tăcerea din jurul violenței împotriva femeilor este mai redusă, întrucât femeile recunosc situațiile de violență își cunosc drepturile și au încredere să abordeze în mod deschis problema violenței, fiind convinse că acest lucru nu le va pune în pericol întrucât există mecanisme legale care le protejează.

Prin prisma diferențelor culturale, rezultatele studiului indică faptul că femeilor din România le lipsește încrederea de a aborda în mod deschis problema violenței. Astfel, 77% dintre femeile din România cred că violența împotriva femeilor este răspândită și foarte răspândită. 28% dintre femei cunosc victime ale violenței în cercul de rude și prieteni. Cu toate acestea, doar 47% dintre femei știu de existența unei legi care protejează femeile împotriva violenței domestice în România. 74% dintre femei nu cunoșteau niciun serviciu de suport specializat. Doar 17% dintre respondente au afirmat că au apelat la poliție în urma celui mai sever incident de violență suferit vreodată și doar 1% la serviciile sociale, în timp ce media de adresare către poliţie şi servicii de suport la nivel european este de 33%.

Studiul FRA subliniază că factorii de decizie trebuie să recunoască amploarea violenței împotriva femeilor și să se asigure că măsurile adoptate corespund și în practică, nu doar pe hârtie, nevoilor și drepturilor tuturor victimelor violenței împotriva femeilor.

Un ultim sondaj de opinie asupra violenţei în familie, realizat în luna martie 2017, în cadrul proiectului „Campanie națională de conștientizare și informare publică privind violența în familie” implementat de Agenția Națională pentru Egalitatea de Șanse între Femei și Bărbați și finanțat prin Mecanismul Financiar Norvegian, în cadrul „Programului – RO20 Violența domestică și violență bazată pe deosebirea de sex”, a evidenţiat faptul că un procent semnificativ din populaţie, respectiv 78%, este familiarizat cu existenţa unui instrument juridic care reglementează violenţa în familie.

La nivelul mentalităţilor suntem încă departe de obiectivul „toleranţă zero faţă de violenţa domestică”, promovat de Uniunea Europeană şi susţinut de Guvernul României. Rezultatele înregistrate evidenţiază necesitatea continuării campaniilor de conştientizare şi înţelegere a populaţiei asupra consecinţelor grave ale violenţei domestice pentru a creşte intoleranţa faţă de acest tip de violenţă şi a determina o reacţie de respingere din partea societăţii.

În comparaţie cu datele existente la nivelul Uniunii Europene, populaţia din România este semnificativ mai îngăduitoare faţă de violenţa în familie, în toate formele acesteia.

Toleranţa ridicată faţă de violenţa domestică, împreună cu vehicularea clişeelor referitoare la violenţă, generează, în multe cazuri, considerarea comportamentului violent ca un comportament normal. În consecinţă, comportamentul violent deghizat în normalitate se transmite de la o generaţie la alta.

Raportul anual al Comisiei Europene pentru anul 2016 privind aplicarea Cartei drepturilor fundamentale ale Uniunii Europene informează cu privire la modul în care se utilizează aceasta, cât și progresele înregistrate.

În ceea ce privește progresele înregistrate la nivelul UE, în domeniul violenței împotriva femeilor și violența domestică, este de remarcat influența puternică la nivel european și național a Convenției de la Istanbul. În acest sens, în cursul anului 2016, UE s-a concentrat pe ratificarea Convenției, existând progrese la nivelul statelor membre, state care fie au ratificat Convenția, fie au pus în aplicare dispozițiile acesteia.

FRA, în Raportul privind drepturile fundamentale 2016, a solicitat Statelor Membre să semneze, să ratifice și să pună în aplicare în mod eficient Convenția de la Istanbul.

În acest sens, raportul reține că în anul 2016 trei state membre au semnat Convenţia (Bulgaria, Republica Cehă și Letonia) și două state membre au ratificat Convenția - Belgia și România.

Totodată, în mai multe State Membre - printre care Bulgaria, Croația, Grecia, Luxemburg și România, au fost constituite grupuri de lucru pentru a identifica nevoile precise pentru reforma legislativă, în scopul de a pune în aplicare și a îndeplini cerințele Convenției de la Istanbul, iar în Cipru guvernul a comandat studii în același scop.

De asemenea, Raportul Woman Against Violence Europe (WAVE) 2015 - rețea de organizații neguvernamentale din Europa care acționează în domeniul combaterii violenței împotriva femeilor și copiilor, se concentrează asupra serviciilor specializate de sprijin pentru femei, precum și asupra activităților organizațiilor de femei în domeniul rețelelor, prevenirii și formării, precum și asupra experiențelor femeilor pe tot parcursul timpului în care caută ajutor (parcurs care este adesea dificil și care seamănă cu o cursă cu obstacole).

Raportul WAVE 2015 abordează, de asemenea, necesitatea unor politici cuprinzătoare și coordonate, punerea lor în aplicare, monitorizarea și evaluarea acestora, precum și implicarea ONG-urilor care joacă un rol important în acest domeniu.

Este evident că țările în care există ONG-uri ale femeilor și care lucrează în strânsă colaborare cu acestea, au avut mai mult succes în abordarea problemei violenței de gen și în protejarea și sprijinirea victimelor.

Raportul WAVE 2015 oferă informații actualizate cu privire la serviciile specializate de sprijin pentru femeile victime ale violenței bazate pe gen în 46 de țări europene, inclusiv în cele 28 de State Membre ale UE.

Raportul 2015 are un domeniu de aplicare mai larg și, în plus față de informațiile privind liniile telefonice naționale de urgență pentru femei – Helplines - și adăposturile pentru femei, raportul include informații cu privire la serviciile de asistență non-rezidențiale pentru femeile care au fost victime ale violenței pe motive de gen.

Față de raportul din anul anterior, se indică faptul că încă 3 țări au disponibile linii telefonice de urgență naționale pentru femei și anume: România, Slovacia și Muntenegru. România are linie telefonică de urgență națională pentru femei începând din data de 25 noiembrie 2015. Țara noastră face parte din cele 10 State Membre ale UE (raportat la nr. de 28 SM) care au linii telefonice de urgență naționale pentru femei - Helpline, care sunt atât gratuite cât și funcționale nonstop -24/7.

Cu privire la necesarul de cazare în adăposturi pentru femei (cazare, considerată prin Convenția de la Istanbul a fi serviciul minim necesar a fi furnizat) resursele nu sunt distribuite uniform în toată Europa și sunt concentrate în mare parte, în cele 28 de State Membre ale UE. În Statele Membre ale UE care au aderat după 2004 încă lipsesc aproape trei sferturi din necesarul de paturi pentru adăposturi. Una dintre recomandările esențiale vizează standardul minim de 1 loc în serviciile specializate pentru femei (adăposturi) la 10.000 de locuitori, iar acesta ar trebui să fie îndeplinit de către toate țările UE (conform Recomandării PE din 2014). România a făcut progrese semnificative în perioada 2014-2015 în ceea ce privește numărul de locuri lipsă în adăposturi, de la ¾ lipsă la doar ½ lipsă. Una dintre recomandările esențiale vizează standardul minim de 1 loc în serviciile specializate pentru femei (adăposturi) la 10.000 de locuitori, iar acesta ar trebui să fie îndeplinit de către toate țările UE (conform Recomandării PE din 2014).

Totodată, potrivit informațiilor furnizate de către Ministerul Justiției, din perspectiva rezultatelor atinse în cadrul proiectelor susținute prin Mecanismul Financiar Norvegian 2009 – 2014, prin 8 dintre proiectele implementate au fost susținute 11 centre pentru victimele violenței domestice prin reabilitarea, renovarea, construirea și dotarea acestora, creându-se astfel 110 locuri în adăposturi pentru victimele violenței domestice și fiind furnizate, pe durata implementării proiectelor, servicii specializate către aproximativ 1075 de victime; totodată, în ceea ce privește agresorii, în cadrul proiectului ”Soluții integrate pentru violența în familie”, implementat de Serviciul Public de Asistență Socială Baia Mare, a fost înființat un centru de consiliere pentru agresori în muncipiul Baia Mare prin amenajarea și dotarea unui spațiu pus la dispoziție de SPAS Baia Mare.

La nivel național datele statistice în domeniul violenței domestice au un caracter eterogen care îngreunează cunoașterea reală a dimensiunii fenomenului.

Numărul total al cazurilor de violență domestică, care au beneficiat la cerere de servicii sociale, centralizate în perioada 2009 – 2016, la nivelul Agenției Naționale pentru Egalitatea de Șanse între Femei și Bărbați (ANES) din cadrul Ministerului Muncii și Justiției Sociale, este evidențiat astfel: anul 2009 – 12.461 cazuri, anul 2010 – 11.592 cazuri, anul 2011 – 12.205 cazuri, anul 2012 – 14.376 cazuri, anul 2013 – 15.358 cazuri, anul 2014 – 11.598 cazuri, 2015 – 12.273 cazuri, anul 2016 – 13.019 cazuri.

Referitor la evoluția fenomenului violenței domestice în ultimii ani, se constată că în anul 2015 numărul cazurilor de violență domestică a crescut cu 5,81 5,82% faţă de anul 2014, iar în anul 2016 s-a înregistrat o creștere de 6,10% față de anul 2015.

Din datele centralizate de către ANES, la nivel național, se constată în ultimii trei ani o creștere a fenomenului violenței domestice de la an la an.

Datele menționate mai sus nu prezintă însă dimensiunea reală a fenomenului, ci doar numărul victimelor violenței domestice, beneficiare ale serviciilor sociale, înregistrate și centralizate la nivel național de către ANES, extrase din rapoartele înaintate de către direcțiile generale de asistență socială și protecția copilului (DGASPC), instituții aflate în subordinea consiliilor județene și ale consiliilor locale ale sectoarelor municipiului București. În aceste cazuri, victimele, în funcție de nevoile fiecăreia, au beneficiat de servicii de găzduire, hrană, asistență medicală și îngrijire, consiliere psihologică și consiliere juridică. În urma cartografierii serviciilor sociale existente pentru prevenirea și combaterea violenței domestice se poate constata cu ușurință faptul că acestea nu sunt suficiente și nu sunt dezvoltate într-o distribuție geografică adecvată nevoilor identificate, neputând asigura accesul facil și asistență tuturor victimelor/agresorilor. Astfel, la nivel național există un număr total de 95 servicii sociale.

Un indicator relevant pentru acest domeniu îl reprezintă și numărul de inculpați trimiși în judecată în cauze care privesc fapte ce se circumscriu cazuisticii violenței domestice, conform raportului privind activitatea desfășurată de Ministerul Public în anii 2009 – 2016 și care evidențiază următoarele:

 În anul 2009 s-a înregistrat un număr de 444 de inculpații trimiși în judecată, adică 0,9% din totalul celor trimiși în judecată .

 În anul 2010 s-a înregistrat un număr de 483 de inculpați trimiși în judecată, adică 0,8% din totalul celor trimiși în judecată.

 În anul 2011 s-a înregistrat un număr de 469 de inculpați trimiși în judecată în anul respectiv, ceea ce reprezintă 0,8% din totalul celor trimiși în judecată .

 În anul 2012 s-a înregistrat un număr de 440 de inculpați trimiși în judecată, adică 0,7% din totalul celor trimiși în judecată .

 În anul 2013 s-a înregistrat un număr de 1080 de inculpați trimiși în judecată, adică 1,6% din totalul celor trimiși în judecată .

 În anul 2014 s-a înregistrat un număr de 1459 de inculpați trimiși în judecată, adică 2,9% din totalul celor trimiși în judecată .

 În anul 2015 s-a înregistrat un număr de 1938 inculpați trimiși în judecată, adică 3,3% din totalul celor trimiși în judecată .

 În anul 2016 s-a înregistrat un număr de 1467 inculpați trimiși în judecată, din care: 191 pentru omor, 487 pentru lovire sau alte violențe, 33 pentru vătămare corporală, 13 pentru loviri cauzatoare de moarte, 20 pentru rele tratamente aplicate minorului, 1 pentru vătămarea fătului, 13 pentru lipsire de libertate în mod ilegal, 80 pentru viol, 8 pentru agresiune sexuală, 47 pentru acte sexuale cu un minor, 3 pentru corupere sexuală a minorilor, 566 pentru abandon de familie și 5 pentru nerespectarea măsurilor privind încredințarea minorului, un număr de 1822 de victime ale violenței domestice, din care 932 sunt minori .

Potrivit datelor evidențiate, în ultimii 8 ani se remarcă un număr total de 7780 de inculpați, număr care reclamă o mare implicare și responsabilizare a organelor de poliție și de cercetare penală în ceea ce privește tratamentul juridic aplicat agresorilor.

Un indicator care reflectă nivelul de gravitate al fenomenului și necesitatea stringentă a dezvoltării unor servicii și măsuri adecvate de prevenire se referă la numărul de decese ce au avut la bază fapte din sfera acestui fenomen. Conform datelor publicate pentru perioada 2009 – 2016 de către Ministerul Public numărul infracțiunilor de violență în familie săvârșite care au avut ca urmare decesul victimei se prezintă astfel: 2009 - 167 victime decedate, 2010 - 189 victime decedate, 2011 - 146 victime decedate, 2012 - 149 victime decedate, 2013 - 157 victime decedate, 2014 – 189 victime decedate, 2015 - 186 victime decedate, 2016 - 191 victime decedate. Se constată faptul că în ultimii 8 ani au fost înregistrate 1374 de decese ale victimelor infracțiunilor de violență în familie, iar această cifră impune necesitatea stringentă a dezvoltării unor măsuri adecvate în sfera prevenirii.

Totodată, din datele statistice ale Inspectoratului General al Poliției Române s-au evidențiat în anul 2015, un număr de 33.317 fapte penale sesizate pentru infracțiuni de violență domestică, din care 17.658 comise în mediul urban și 15.659 comise în mediul rural.

 În anul 2016 a fost înregistrat un număr de 36.664 de victime ale violenței domestice (din actul de sesizare, pentru fapta principală), din care 5.721 victime adulte de sex masculin, 20.440 victime adulte de sex feminin, 5.532 minori de sex masculin și 4.971 minori de sex feminin. Un număr de 15.150 victime îi sunt autorului faptei soț/soție sau fost/ă soț/soție, un număr de 4.014 victime îi sunt autorului faptei concubin/concubină, un număr de 2.753 victime îi sunt autorului faptei părinte/tutore legal, un număr de 11.261 victime îi sunt autorului faptei fiu/fiică și un număr de 3.486 victime îi sunt autorului faptei alt grad de rudenie.

În ceea ce privește ordinul de protecție, începând cu anul 2012, de la momentul reglementării acestei instituții, datele statistice rezultate din centralizarea dosarelor aflate pe rolul instanțelor judecătorești , având ca obiect cereri de emitere a ordinelor de protecție, se prezintă astfel:

- Anul 2012: 472 dosare înregistrate, 297 dosare soluționate;

- Anul 2013: 2213 dosare înregistrate, 1781 dosare soluționate;

- Anul 2014: 2963 dosare înregistrate, 3022 dosare soluționate;

- Anul 2015: 3947 dosare înregistrate, 4024 dosare soluționate;

- Anul 2016 (ianuarie – septembrie): 3989 dosare înregistrate, 4226 dosare soluționate.

Prezenta strategie asigură implementarea prevederilor Convenției de la Istanbul, încorporând totodată recomandările specifice formulate în evaluarea privind implementarea Strategiilor Naționale de Prevenire și Combatere a Violenței în Familie anterioare, precum și contribuțiile provenind de la alți reprezentanți ai societății civile care au participat la elaborarea acestui document. Aceste recomandări subliniază faptul că noul document strategic trebuie să fie unul comprehensiv şi multidisciplinar, care să vizeze puterea executivă, legislativă şi judecătorească, mediul academic, dar și autoritățile publice locale și societatea civilă.

Din perspectiva Convenției ONU privind eliminarea tuturor formelor de discriminare împotriva femeilor (CEDAW), România și-a asumat angajamentul și determinarea privind eliminarea discriminării faţă de femei şi adoptarea măsurilor legislative și a altor măsuri necesare pentru eliminarea violenței de gen.

În cursului anului 2017, România a prezentat în fața Comitetului CEDAW Raportul Combinat 7 și 8 privind eliminarea tuturor formelor de discriminare împotriva femeilor.

În acest context, angajamentul pentru respectarea prevederilor Convenției este reafirmat la nivel guvernamental, prin viziunea Programului de guvernare pentru perioada 2017-2020, din perspectiva căreia, egalitatea de gen reprezintă un domeniu prioritar în modelul social propus existând o secțiune distinctă dedicat acestui concept, respectiv Capitolul Politici publice în domeniul muncii și justiției sociale, Pct. 8 - Respect și demnitate pentru femei.

Comitetul CEDAW a apreciat în mod pozitiv reînființarea Agenției Naționale pentru Egalitatea de Șanse între Femei și Bărbați (ANES) și demersurile privind elaborare unei noi Strategii naționale privind egalitatea de șanse între femei și bărbați și violența domestică, în colaborare cu societatea civilă și instituțiile cu atribuții în domeniu, formulând astfel recomandări care au fost avute în vedere la planificarea măsurilor și acțiunilor prevăzute în planul operațional de acțiuni pentru implementarea prezentei strategii.

Astfel, în urma prezentării Raportului Combinat 7 și 8, Comitetul pentru Eliminarea Discriminării împotriva Femeii (CEDAW) a formulat Concluzii finale și recomandări legate de întărirea capacității instituționale a ANES privind resursele umane și financiare în vederea asigurării implementării prevederilor CEDAW și ale Legii nr. 202/2002 privind egalitatea de șanse între femei și bărbați, republicată, cu modificările și completările ulterioare, măsuri ce vor fi introduse în prezenta strategie.

Comitetul CEDAW a salutat elaborarea unor proiecte importante de acte normative care vizează armonizarea legislației naționale cu prevederile Convenției de la Istanbul și a recomandat statului român următoarele măsuri din aria violenței de gen, ce urmează a fi integrate în prezenta strategie și în planul operațional de acțiuni pentru implementarea strategiei naționale:

a) Colectarea sistematică a datelor dezagregate cu privire la cazurile de violență de gen și discriminare împotriva femeilor precum și numărul de ordine de protecție și includerea acestor date în următorul raport periodic;

b) Adoptarea pachetului legislativ care să abordeze toate formele de violență de gen, inclusiv violența în căsătorii și uniuni de facto în viața publică și privată, precum și violul marital și armonizarea legislației naționale privind violența împotriva femeilor cu Convenția de la Istanbul și să adreseze specific violența împotriva femeilor rome;

c) Să introducă ordinele de protecție de urgență eliberate de poliție, în plus față de ordinele de protecție existente în instanță, să furnizeze rapid un temei juridic pentru emiterea ordinelor de protecție de urgență și să le aplice atât persoanelor căsătorite, cât și celor aflate în uniuni de facto;

d) Să accelereze punerea în aplicare a inițiativelor poliției pentru a preveni retragerea plângerii de către victimă, introducerea urmăririi penale din oficiu pentru infracțiunile de violență împotriva femeilor pe criterii de gen și să se asigure că respectivele cazuri, inclusiv violența domestică, nu sunt supuse în niciun caz procedurilor de mediere;

e) Să ușureze sarcina aducerii de probe de către victimele care solicită ordine de protecție, să garanteze punerea lor în aplicare de către poliție și instanțe, să garanteze accesul la asistență juridică gratuită în procedurile legate de ordinele de protecție, să consolideze colaborarea dintre poliție și asistenții sociali în investigarea cazurilor de violență pe criterii de gen împotriva femeilor și fetelor și să ia măsuri pentru a preveni în mod eficient încălcarea acestora și urmărirea victimei;

f) Să instituie obligativitatea consolidării capacităților pentru judecători, procurori, avocați, ofițeri de poliție, asistenți sociali și profesioniști în domeniul sănătății, cu privire la aplicarea strictă a legislației care incriminează violența împotriva femeilor și la protocoalele referitoare la tratarea victimelor într-o manieră sensibilă cu privire la dimensiunea de gen și să facă publice procedurile standard referitoare la violența de gen împotriva femeilor;

g) Să se asigure că femeile și fetele, victime ale violenței de gen, beneficiază de un acces liber și fără obstacole la asistența medicală și psihologică, la adăposturi sigure aflate la distanțe rezonabile față de agresor, precum și la servicii de consiliere și reabilitare, în toate regiunile din statul parte.

Toate aceste recomandări sunt transpuse în măsurile și acțiunile din Planul operațional de acțiuni pentru implementarea Strategiei naționale pentru promovarea egalității de șanse și de tratament întrefemei și bărbați și prevenirea și combaterea violenței domestice.

**B.** Evoluția cadrului strategic de reformă și dezvoltare în domeniul prevenirii și combaterii violenței domestice

În domeniul prevenirii și combaterii violenței domestice, de la momentul reglementării domeniului prin Legea nr. 217/2003 pentru prevenirea și combaterea violenței în familie, republicată, cu modificările și completările ulterioare, au fost implementate următoarele politici publice:

• Strategia națională în domeniul prevenirii și combaterii violenței în familie şi Planul de măsuri pentru implementarea acestora în perioada 2005 - 2007, aprobate prin Hotărârea Guvernului nr. 686/2005. Principiile care au stat la baza elaborării acestei prime politici publice au avut în vedere stabilirea cadrului instituțional al sistemului de servicii sociale destinate prevenirii și combaterii violenței în familie, atât la nivel central, cât şi la nivel local, precum și dezvoltarea capacității sistemului pentru abordarea multisectorială a problematicii violenței domestice. Obiective operaționale ale strategiei au vizat:

 completarea şi armonizarea cadrului legislativ existent în domeniul prevenirii şi combaterii violenţei în familie în vederea integrării acestuia în ansamblul general al politicilor sociale;

 dezvoltarea capacităţii autorităţilor publice, judeţene şi locale, de identificare a problemelor sociale, de dezvoltare şi implementare de politici, programe şi proiecte în domeniu;

 analiza cauzelor violenţei în familie, a formelor de manifestare şi a grupurilor şi/sau domeniilor vulnerabile, în diferite tipuri de comunităţi (etnice, rurale/urbane etc.);

 dezvoltarea unui sistem unitar de servicii sociale specifice domeniului prevenirii şi combaterii violenţei în familie, ţinând cont de complexitatea fenomenului, precum şi de nevoile specifice ale beneficiarilor, printr-o abordare sensibilă la diferenţele culturale, de vârstă şi gen;

 crearea unui sistem informaţional şi informatic naţional de înregistrare şi raportare a cazurilor de violenţă în familie;

 determinarea necesarului de resurse financiare şi umane în funcţie de nevoile identificate, precum şi identificarea surselor locale, naţionale şi internaţionale posibil de mobilizat;

 dezvoltarea resurselor umane în domeniu;

 realizarea unei reţele de suport la nivel comunitar;

 dezvoltarea de atitudini şi comportamente non-violente pentru atingerea obiectivului "toleranţă zero" faţă de violenţa în familie;

 promovarea dialogului public în vederea conştientizării la nivelul societăţii româneşti a urmărilor negative ale violenţei în familie;

 dezvoltarea relaţiilor de colaborare între statul român şi statele sau organismele internaţionale implicate în prevenirea şi combaterea violenţei în familie;

 monitorizarea şi evaluarea activităților întreprinse în vederea prevenirii şi combaterii violenţei în familie.

• Strategia națională în domeniul prevenirii și combaterii violenței în familie pentru perioada 2013-2017 şi a Planului operațional pentru implementarea Strategiei naționale pentru prevenirea și combaterea fenomenului violenței în familie pentru perioada 2013 - 2017, aprobate prin Hotărârea Guvernului nr. 1156/2012. Obiectivele operaționale ale strategiei au vizat:

 creșterea eficacității programelor de prevenire prin implementarea sistematică a măsurilor de prevenire în vederea reducerii toleranței faţă de violența în familie;

 dezvoltarea de atitudini şi comportamente nonviolente pentru atingerea obiectivului "toleranţă zero" față de violența în familie;

 îmbunătățirea cadrului legislativ actual şi asigurarea implementării unitare a legislaţiei prin adoptarea legislației secundare;

 întărirea capacității instituționale a autorităților administrației publice centrale şi locale de gestionare a violenței în familie corelate cu violența asupra copilului;

 dezvoltarea unui sistem unitar de servicii sociale specializate în domeniul prevenirii şi combaterii violenței în familie și asigurarea calității acestora, printr-o abordare nediscriminatorie, în particular sensibilă la diferențele culturale, de vârstă și gen;

 crearea unui sistem informațional integrat de înregistrare, raportare şi management al cazurilor de violență în familie şi violență asupra copilului la nivel național;

 dezvoltarea şi consolidarea competențelor profesionale ale resurselor umane existente în domeniul prevenirii şi combaterii violenţei în familie;

 dezvoltarea relaţiilor de colaborare între partenerii interni şi între statul român şi statele sau organismele internaționale implicate în prevenirea şi combaterea violenţei în familie;

 monitorizarea şi evaluarea activităţilor întreprinse în vederea prevenirii şi combaterii violenţei în familie.

Cele două documente de politici publice au influențat în sens dinamic și pozitiv evoluţia din acest domeniu specific prin realizarea următoarelor etape importante:

- înfiinţarea în anul 2010 a compartimentelor cu atribuţii exprese în domeniul prevenirii şi combaterii violenţei în familie în cadrul direcţiilor generale de asistenţă socială şi protecţia copilului (DGASPC), în conformitate cu prevederile Hotărârii Guvernului nr. 967/2010 pentru modificarea şi completarea Hotărârii Guvernului nr. 1.434/2004 privind atribuţiile şi Regulamentul-cadru de organizare şi funcţionare ale direcţiei generale de asistenţă socială şi protecţia copilului;

- aprobarea Metodologiei-cadru privind prevenirea şi intervenţia în cazurile de violenţă în familie şi înfiinţarea la nivelul judeţelor şi sectoarelor municipiului Bucureşti, a echipelor intersectoriale în domeniul prevenirii şi combaterii violenţei în familie integrate cu violenţa asupra copilului, conform Hotărârii Guvernului nr. 49/2011 pentru aprobarea Metodologiei-cadru privind prevenirea şi intervenţia în echipă multidisciplinară şi în reţea în situaţiile de violenţă asupra copilului şi de violenţă în familie şi a Metodologiei de intervenţie multidisciplinară şi interinstituţională privind copiii exploataţi şi aflaţi în situaţii de risc de exploatare prin muncă, copiii victime ale traficului de persoane, precum şi copiii români migranţi victime ale altor forme de violenţă pe teritoriul altor state;

- introducerea "ordinului de protecţie" ca măsură de protecție pentru victimă, prin care instanţa poate să dispună, cu caracter limitat , una sau mai multe măsuri - obligaţii sau interdicţii pentru agresor, măsuri menite să asigure victimei dreptul la demnitate și viață privată, conform Legii nr. 25/2012 privind modificarea şi completarea Legii nr. 217/2003 pentru prevenirea şi combaterea violenţei în familie;

- reglementarea unui termen de judecare, cu celeritate în termen de 72 de ore de la depunerea cererilor privind emiterea ordinelor de protecție, potrivit prevederilor Legii nr. 351/2015 privind modificarea art. 27 alin. (1) din Legea nr. 217/2003 pentru prevenirea şi combaterea violenţei în familie;

- comparativ cu anul 2013, la nivel naţional a crescut numărul de adăposturi pentru victimele violenţei în familie. În prezent, la nivelul celor 41 de județe și 6 sectoare în București există un număr total de 95 servicii sociale, respectiv: 58 de centre care oferă găzduire, asistenţă şi consiliere victimelor violenței în familie, din care 44 sunt centre de primire în regim de urgenţă și 14 sunt centre de recuperare. De asemenea, la nivel național, funcţionează 35 de servicii în regim de zi, din care 22 sunt centre pentru prevenirea și combaterea violenței în familie și 13 sunt centre pentru servicii de informare și sensibilizare a populației. În județele Alba și Mureș funcționează două centre care oferă servicii destinate agresorilor familiali.

- organizarea de evenimente cu caracter anual în ciclul celor 16 zile de activism împotriva violenţei asupra femeii, care urmează zilei de 25 noiembrie - Ziua internațională pentru eliminarea violenței împotriva femeilor;

- implementarea proiectului „Campania naţională de conştientizare şi informare publică privind violenţa în familie” de către ANES, în perioada aprilie 2015 – aprilie 2016, finanţat prin Programul RO 20 „Violenţa domestică şi violenţă bazată pe deosebirea de sex”, prin Mecanismul Financiar Norvegian 2009 – 2014;

- implementarea proiectului START – “O viață de calitate în siguranță!” POSDRU/170/6.3/s/146738 finanțat din Fondul Social European. Aria de intervenție a proiectului a avut acoperire națională în toate cele 8 regiuni (București-Ilfov, Centru, Nord-Est, Nord-Vest, Sud-Est, Sud-Muntenia, Sud-Vest, Oltenia-Vest), adresându-se inițial unui grup țintă de 11.150 persoane, din care: 5.050 persoane din grupuri vulnerabile (4.000 victime ale violenței domestice, 1.000 copii în situații de risc, 50 victime ale traficului de persoane), 1.000 femei informate cu privire la problematica prevenirii și combaterii violenței domestice și a traficului de persoane care să devină persoane de sprijin pentru victimele violenţei domestice şi ale traficului de persoane, 4.000 experți din cadrul structurilor publice care au responsabilități în prevenirea și combaterea violenței domestice și a traficului de persoane și/sau interacționează cu victime, 1100 specialiști din autoritățile publice care să fie formați în ocupația de expert în egalitate de șanse;

- înființarea unei linii telefonice de urgență - 0800 500 333, destinată victimelor violenței domestice, gratuită, anonimă, cu program continuu 24h/24h, 7 zile din 7;

- ratificarea Convenției de la Istanbul și elaborarea unui pachet legislativ necesar pentru implementarea acesteia care cuprinde următoarele acte normative: proiectul de lege pentru modificarea și completarea Legii nr. 286/2009 privind Codul penal; proiectul de lege pentru modificarea și completarea Legii nr. 135/2010 privind Codul de Procedură Penală; proiectul de lege privind modificarea și completarea Legii nr. 202/2002 privind egalitatea de șanse și de tratament între femei și bărbați; proiectul de lege privind modificarea și completarea Legii nr. 217/2003 privind prevenirea și combaterea violenței în familie; proiectul de Ordin comun al Ministerului Sănătăţii și Ministerului Muncii şi Justiţiei Sociale privind înființarea și funcționarea centrelor integrate de urgență în caz de violență sexuală.

- înființarea Comitetului Interministerial pentru Prevenirea și Combaterea Violenței în Familie şi aprobarea înfiinţării acestuia prin Memorandum de către Guvernul României la data de 05.10.2016. Înființarea acestui Comitet, cu rol consultativ în domeniul prevenirii și combaterii violenței în familie, era absolut necesar în scopul asigurării unei coeziuni indispensabile a tuturor factorilor responsabili în ceea ce privește fundamentarea și aplicarea măsurilor complexe care rezultă din dispozițiile Convenției de la Istanbul.

CAPITOLUL III

Priorităţi, politici şi cadru juridic existent

Strategia naţională privind promovarea egalității de șanse și de tratament întrefemei și bărbați și prevenirea şi combaterea violenței domestice este un document de politică publică care reglementează direcțiile majore de acţiune în sprijinul îmbunătățirii situației victimelor.

Prezenta strategie cuprinde principiile de acţiune, obiectivele generale şi specifice relevante la nivel naţional. Totodată, documentul include aspecte practice şi instrumente concrete de lucru utile pentru dezvoltarea planurilor de acţiune sectoriale, precum: inventarul privind măsurile preventive şi de combatere obligatorii, indicatori de performanţă asociaţi, structura standard a planului de acţiune, mecanismul de coordonare şi monitorizare.

În baza consultării interinstituţionale organizate cu ocazia elaborării acestei strategii va fi asigurată complementaritatea cu iniţiativele strategice deja adoptate la nivel naţional cât și cu legislația în vigoare, stabilind măsuri destinate să reducă sau să contribuie la diminuarea actelor de violenţă în familie, să atenueze sentimentul de insecuritate al victimei, precum şi să reducă riscul recidivei şi facilitarea reintegrării sociale a persoanelor care au comis infracţiuni de violenţă domestică.

Cadrul legislativ:

- Legea nr. 217/2003 pentru prevenirea şi combaterea violenţei în familie, republicată, cu completările și modificările ulterioare;

- Legea nr. 30/2016 pentru ratificarea Convenției Consiliului Europei privind prevenirea și combaterea violenței împotriva femeilor și a violenței domestice;

- Legea nr. 272/2004 privind protecţia şi promovarea drepturilor copilului, republicată, cu completările și modificările ulterioare;

- Legea nr. 286/2009 privind Codul Penal;

- Legea nr. 135/2010 privind Codul de Procedură Penală;

- Legea nr. 211/2004 privind unele măsuri pentru asigurarea protecţiei victimelor infracţiunilor, cu modificările şi completările ulterioare;

- Legea asistenţei sociale nr. 292/2011;

- Hotărârea Guvernului nr. 1434/2004 privind atribuţiile şi Regulamentul-cadru de organizare şi funcţionare ale Direcţiei generale de asistenţă socială şi protecţia copilului, republicată, cu modificările şi completările ulterioare;

- Hotărârea Guvernului nr. 49/2011 pentru aprobarea Metodologiei-cadru privind prevenirea şi intervenţia în echipă multidisciplinară şi în reţea în situaţiile de violenţă asupra copilului şi de violenţă în familie şi a Metodologiei de intervenţie multidisciplinară şi interinstituţională privind copiii exploataţi şi aflaţi în situaţii de risc de exploatare prin muncă, copiii victime ale traficului de persoane, precum şi copiii români migranţi victime ale altor forme de violenţă pe teritoriul altor state;

- Legea nr. 197/2012 privind asigurarea calităţii în domeniul serviciilor sociale, cu modificările şi completările ulterioare;

- Hotărârea Guvernului nr.118/2014 pentru aprobarea Normelor metodologice de aplicare a Legii nr.197/2012 privind asigurarea calităţii în domeniul serviciilor sociale cu modificările ulterioare;

- Hotărârea Guvernului nr. 867/2015 pentru aprobarea Nomenclatorului serviciilor sociale, precum şi a regulamentelor-cadru de organizare şi funcţionare a serviciilor sociale;

- Hotărârea Guvernului nr. 978/2015 din 16 decembrie 2015 privind aprobarea standardelor minime de cost pentru serviciile sociale şi a nivelului venitului lunar pe membru de familie în baza căruia se stabileşte contribuţia lunară de întreţinere datorată de către susţinătorii legali ai persoanelor vârstnice din centrele rezidenţiale;

- Hotărârea Guvernului nr. 177/2016 privind organizarea şi funcţionarea Agenţiei Naţionale pentru Egalitatea de Şanse între Femei şi Bărbaţi;

- Ordinul nr. 1875/2016 al ministrului muncii, familiei, protecţiei sociale şi persoanelor vârstnice privind aprobarea Regulamentului privind organizarea şi funcţionarea Agenţiei Naţionale pentru Egalitatea de Şanse între Femei şi Bărbaţi;

- Ordinul nr. 2126/2014 al ministrului muncii, familiei, protecției sociale și persoanelor vârstnice privind aprobarea Standardelor minime de calitate pentru acreditarea serviciilor sociale destinate persoanelor vârstnice, persoanelor fără adăpost, tinerilor care au părăsit sistemul de protecţie a copilului şi altor categorii de persoane adulte aflate în dificultate, precum şi pentru serviciile acordate în comunitate, serviciilor acordate în sistem integrat şi cantinelor sociale;

- Ordinul nr.1343/2015 al ministrului muncii, familiei, protecției sociale și persoanelor vârstnice pentru aprobarea Instrucţiunilor privind completarea fişelor de autoevaluare pentru serviciile din domeniul protecţiei victimelor violenţei în familie;

- Ordinul nr. 383/2004 al ministrului muncii, solidarităţii sociale şi familiei privind aprobarea standardelor de calitate pentru serviciile sociale din domeniul protecţiei victimelor violenţei în familie;

- Ordinul nr. 304/385/1.018/2004 al ministrului administraţiei şi internelor, al ministrului muncii, solidarităţii sociale şi familiei şi al ministrului sănătăţii privind aprobarea Instrucţiunilor de organizare şi funcţionare a unităţilor pentru prevenirea şi combaterea violenţei în familie;

- Ordinul nr. 3123/24.12.2015 al ministrului muncii, familiei, protecției sociale și persoanelor vârstnice privind modificarea Ordinului nr. 2126/2014;

- Ordinul nr. 384/306/993/2004 al ministrului muncii, solidarităţii sociale şi familiei, al ministrului administraţiei şi internelor şi al ministrului sănătăţii pentru aprobarea Procedurii de conlucrare în prevenirea şi monitorizarea cazurilor de violenţă în familie.

La nivel internațional și european, preocuparea pentru apărarea şi dezvoltarea drepturilor omului şi libertăţilor sale fundamentale s-a materializat de-a lungul timpului prin elaborarea unor numeroase instrumente juridice internaționale, esenţiale pentru promovarea principiului egalităţii de şanse între femei şi bărbaţi iar violența domestică și violența împotriva femeilor sunt circumscrise în această arie de reglementare. În același sens, există o serie de recomandări internaţionale care plasează violenţa domestică în contextul practicilor şi politicilor din sfera sănătății publice şi luptei împotriva tratamentelor discriminatorii, respectiv:

- Declaraţia Universală a Drepturilor Omului, Carta drepturilor fundamentale a Uniunii Europene;

- Carta Naţiunilor Unite - 24 octombrie 1945;

- Convenţia pentru eliminarea tuturor formelor de discriminare împotriva femeilor (CEDAW), adoptată şi deschisă spre semnare de Adunarea Generală a Naţiunilor Unite în 1979 şi ratificată de România în 1982;

- Recomandarea Comitetului de Miniştri către statele membre nr. R(85)4 cu privire la violenţa în familie;

- Recomandarea Comitetului de Miniştri către statele membre nr. R(87)21 privind asistenţa victimelor şi prevenirea victimizării;

- Convenţia cu privire la drepturile copilului, adoptată de Adunarea Generală a Organizaţiei Naţiunilor Unite la 20 noiembrie 1989;

- Recomandarea Comitetului de Miniştri către statele membre R (90)2 privind măsurile sociale referitoare la violenţa în familie;

- Declaraţia privind eliminarea violenţei împotriva femeilor, adoptată de Adunarea Generală a Naţiunilor Unite la 23 februarie 1994;

- Declaraţia şi Platforma de acţiune adoptate la Beijing, în cadrul Conferinţei Mondiale asupra Femeilor, septembrie 1995;

- Recomandarea Consiliului Europei nr. R (2002)5 privind protecţia femeilor contra violenţei;

- Rezoluţia Adunării Generale a Naţiunilor Unite nr. 61/143 privind intensificarea eforturilor în vederea eliminării tuturor formelor de violenţă împotriva femeilor din 19 decembrie 2006;

- Rezoluţia Consiliului Europei nr. R (2007) 1582 "Parlamentele unite în combaterea violenţei domestice împotriva femeilor";

- Convenţia privind drepturile persoanelor cu dizabilităţi, adoptată de Adunarea Generală a Organizaţiei Naţiunilor Unite la 26 septembrie 2007;

- Rezoluţia Parlamentului European din 26 noiembrie 2009 referitoare la eliminarea violenţei împotriva femeilor (2010/C 285 E/07);

- Rezoluţia Parlamentului European din 5 aprilie 2011 referitoare la priorităţile şi structura unui nou cadru al politicii UE de combatere a violenţei împotriva femeilor (2010/2209(INI);

- Rezoluţia Parlamentului European din 25 februarie 2014 privind recomandările adresate Comisiei în legătură cu combaterea violenței împotriva femeilor (2013/2004 (INL);

- Convenţia Consiliului Europei privind prevenirea şi combaterea violenţei împotriva femeilor şi a violenţei domestice (Council of Europe Treaty Series - No. 210/2011), ratificată de către România în anul 2016;

- Directiva 29/2012/UE privind stabilirea unor norme minime privind drepturile, sprijinirea și protecția victimelor criminalității și de înlocuire a Deciziei-cadru 220/2001/JAI;

- Directiva 80/2004/CE privind despăgubirea victimelor infracționalității;

- Directiva 99/2011/UE a Parlamentului European și a Consiliului privind ordinul european de protecție;

- Regulamentul UE nr. 606/2013 a Parlamentului European și a Consiliului privind recunoașterea reciprocă a măsurilor de protecție în materie civilă.

CAPITOLUL IV

Definirea problemei

Problematica complexă din domeniul prevenirii și combaterii violenței domestice poate fi concentrată pe o serie de direcții de acțiune necesare, atât pe direcția îmbunătățirii și consolidării cadrului legal aplicabil în domeniu cât și pe reglementarea unor măsuri adecvate de sprijin și protecție pentru victime, dar și a măsurilor necesare pentru prevenirea violenței domestice și a recidivei, inclusiv a măsurilor orientate pe intervenție în cazul agresorilor.

Prin prisma implementării Convenției de la Istanbul, ulterior adoptării legislației primare necesare, este necesară elaborarea actelor normative de la nivelul legislației secundare și terțiare care să asigure instrumente de lucru, proceduri și metodologii concrete care să sprijine realizarea sarcinilor și atribuțiilor pentru toți specialiștii din domeniul prevenirii și combaterii violenței domestice. Această dezvoltare a cadrului legal trebuie să fie dublată de formarea și pregătirea necesară și adaptată pentru intervenția diferitelor categorii de specialiști.

În ceea ce privește măsurile de sprijin și protecție, datele statistice relevă necesitatea creării și dezvoltării unor servicii sociale suficiente cât și a unor servicii specializate, dezvoltate într-o distribuție geografică adecvată nevoilor identificate și care să asigure acces facil și asistență tuturor victimelor.

Totodată, este necesară identificarea unor mijloace de monitorizare reală a respectării ordinelor de protecție și elaborarea unor măsuri cu caracter disuasiv în ceea ce privește aplicarea unor pedepse pentru agresorii care încalcă ordinul de protecție, în scopul de a înlătura starea de nesiguranță a victimei și a evita situațiile dramatice soldate cu decesul acesteia.

De asemenea, una dintre problemele constante este nivelul scăzut de încredere în capacitatea de intervenție a organelor de poliție (ex: nivel scăzut de raportare a faptelor de violență domestică, retragerea plângerilor).

Din analiza prevederilor legale în vigoare rezultă faptul că nu există suficiente măsuri de prevenire și combatere a violenței domestice care să răspundă nevoii de securitate pentru victimă (ex: victima trăiește cu teama de a părăsi domiciliul, de a frecventa unități de învățământ sau locul de muncă și este expusă și lipsită de sprijin și de apărare în fața pericolului, etc). Adeseori, victimele se confruntă cu lipsa unui orizont sigur și concret față de problemele multiple pe care le-ar întâmpina la despărțirea definitivă de agresor: părăsirea locuinței vis-a-vis de identificarea unei alte locuințe și plata chiriei, identificarea unui alt loc de muncă, asigurarea necesarului pentru subzistență pentru ea și, după caz, pentru copiii săi, identificarea unor noi instituții de învățământ pentru copii). În prezent, nu există servicii sociale care să răspundă nevoii victimei de a-și dobândi independența și de a-și reconstrui o nouă viață, în situația în care se separă definitiv de agresor. Multe dintre victime sunt afectate de lipsa de încredere în forțele proprii și în ceea ce privește obținerea independenței economice și asigurarea nevoilor de subzistență pentru ea însăși și copiii săi prin forţe proprii (ex: în multe cazuri nivel scăzut de educație, statut de “femeie casnică”, lipsa unei formări profesionale).

O problemă esențială este cea a instituirii unor măsuri de protecție în regim de urgență (ex: este necesară emiterea unui ordin de protecție provizoriu, în regim de urgență, aplicabil imediat și la fața locului de către polițist în situațiile de pericol iminent).

Un aspect deficitar în aplicarea măsurilor de protecție continuă să fie lipsa de informare cu privire la prevederile legale, mijloace de intervenție, servicii sociale existente (ex: multe dintre victime nu știu despre existența ordinului de protecție şi despre cum pot obține un asemenea ordin).

Totodată, se constată faptul că nivelul de toleranță al opiniei publice față de faptele de violență domestică se menține la cote ridicate, în pofida derulării unor numeroase campanii și acțiuni în ultimii ani în domeniul prevenirii și combaterii violenței domestice. La acest element transversal se adaugă și nivelul foarte scăzut de implicare și responsabilizare al reprezentanților autorităților administrației publice locale și ai comunităților și inexistența unor forme de dialog și de colaborare între comunități și/sau la nivelul comunităților.

CAPITOLUL V

Obiectivele strategiei

Obiective generale

I. Consolidarea cadrului legislativ din domeniul prevenirii și combaterii violenței domestice

II. Dezvoltarea unor măsuri adecvate de sprijin și protecție pentru victime

III. Prevenirea violenței domestice și a recidivei acesteia precum și a violenței sexuale

IV. Monitorizarea și evaluarea activităților întreprinse în vederea prevenirii și combaterii violenței domestice

Obiective specifice

1. Îmbunătățirea cadrului legislativ actual și asigurarea implementării unitare a legislației primare prin adoptarea legislației secundare și terțiare

2. Dezvoltarea serviciilor sociale adecvate nevoilor identificate și care să asigure acces facil, asistență de calitate tuturor victimelor și măsuri pentru agresori

3. Dezvoltarea și consolidarea competențelor profesionale prin formarea și pregătirea necesară și adaptată pentru intervenția diferitelor categorii de specialiști

4. Întărirea capacității instituționale a autorităților administrației publice centrale și locale de gestionare a violenței domestice

5. Dezvoltarea relațiilor de colaborare între partenerii interni și între statul român și statele sau organismele internaționale implicate în prevenirea și combaterea violenței domestice

6. Creșterea eficacității măsurilor de prevenire a violenței domestice și a recidivei acesteia

7. Dezvoltarea de atitudini și comportamente nonviolente pentru atingerea obiectivului ”toleranță zero” față de violența domestică

8. Raportarea anuală a gradului de implementare a activităților asumate în cadrul Pilonului Prevenirea și Combaterea Violenței Domestice

9. Evaluarea finală a Pilonului Prevenirea și Combaterea Violenței Domestice.

CAPITOLUL VI

Principii generale

Fiecare măsură cuprinsă în prezenta strategie şi în planul de acțiune se subsumează următoarelor principii:

a) Principiul legalităţii în desfăşurarea activităţilor de prevenire şi combatere a violenței domestice;

b) Principiul respectării drepturilor omului şi a libertăţilor fundamentale în implementarea măsurilor de prevenire şi combatere a violenţei domestice;

c) Principiul nediscriminării şi egalităţii de şanse şi de tratament între femei şi bărbaţi - impune actorilor care gestionează cazurile de violenţă domestică adoptarea unui comportament corect, imparţial şi nediscriminatoriu, fără deosebire de rasă, sex, religie, naţionalitate, apartenenţă politică, avere sau origine socială, faţă de toţi cetăţenii;

d) Principiul intervenţiei imediate şi al celerităţii în instrumentarea cazurilor de violenţă domestică;

e) Principiul prevenirii săvârşirii actelor de violenţă domestică, atât în mod primar, cât şi, în special, al recidivei (caracterului repetabil);

f) Principiul securizării şi protecţiei victimei - garantează intervenţia, în limita cadrului legal, prin acţiuni care să asigure inclusiv protecţia fizică a victimei și centrarea pe nevoile sale şi implicarea activă a acesteia în toate deciziile ce o privesc;

g) Principiul responsabilizării agresorului pentru propria reabilitare și reinserţie socială în vederea promovării unor relații sociale pozitive bazate pe comportament non-violent și acceptării diversității;

h) Principiul subsidiarității, potrivit căruia, în situaţia în care persoana sau familia nu îşi poate asigura integral nevoile sociale, trebuie să intervină colectivitatea locală şi structurile ei asociative şi, doar în mod complementar, statul;

i) Principiul proximității, potrivit căruia serviciile sunt organizate cât mai aproape de victimă/agresor, pentru facilitarea accesului şi menţinerea beneficiarului cât mai mult posibil în propriul mediu de viaţă;

j) Principiul prevenirii revictimizării prin limitarea interviurilor repetate;

k) Principiul finanţării adecvate şi utilizării responsabile a resurselor financiare alocate pentru implementarea măsurilor identificate pentru atingerea obiectivelor de reducere a violenţei domestice;

l) Principiul abordării integrate presupune coordonarea şi cooperarea între toate instituţiile implicate, practicile şi procedurile în domeniul prevenirii, monitorizării şi combaterii violenţei domestice, precum şi cele de implementare a măsurilor de asistenţă socială vor avea la bază o viziune şi o concepţie unitară, cu accent pe parteneriat şi colaborarea în reţea;

m) Principiul parteneriatului public-privat recunoaşte importanţa implicării societăţii civile în activităţile concrete de implementare a măsurilor de prevenire şi combatere a violenţei domestice şi încurajarea acesteia în cooptarea serviciilor de asistenţă şi sprijin acordate de organizaţii nonguvernamentale.

CAPITOLUL VII

Direcţii de acţiune

Pentru anii 2018 - 2021, Ministerul Muncii și Justiției Sociale prin Agenția Națională pentru Egalitatea de Șanse între Femei și Bărbați şi-a propus atingerea următoarelor direcţii de acţiune, ţinând cont de măsurile prevăzute obiectivele generale și specifice prevăzute de prezenta strategie, respectiv:

- dezvoltarea capacităţii autorităţilor administraţiei publice locale de a interveni în prevenirea şi combaterea violenţei domestice;

- implementarea la nivel naţional a Sistemului informaţional unic integrat de înregistrare, raportare şi management al cazurilor de violenţă domestică;

- creşterea eficienţei în combaterea infracţiunilor de violenţă domestică;

- stimularea instituţiilor cu atribuţii în domeniul prevenirii şi combaterii violenţei domestice în vederea derulării în parteneriat de acţiuni de prevenire a fenomenului violenţei domestice;

- formarea profesională continuă a specialiştilor care activează în domeniul violenţei domestice (de exemplu: asistent social, poliţist, medic/medic legist, psiholog, procuror, judecător);

- reabilitarea victimei şi/sau a agresorului domestic care a fost supus unor proceduri judiciare în materie penală și față de care au fost pronunțate măsuri sau pedepse neprivative de libertate, prin activităţi integrate şi complementare, de informare, consiliere, psihoterapie şi alte terapii, derulate în scopul creşterii autonomiei şi conştientizării valorii sociale a individului, a dezvoltării responsabilităţii şi redobândirii abilităţilor sociale;

- continuarea procesului de finanţare pentru înfiinţarea de noi unităţi de prevenire şi combatere a violenţei domestice.

- formarea profesională continuă a specialiştilor care activează în domeniul violenţei domestice (de exemplu: asistent social, poliţist, medic/medic legist, psiholog, procuror, judecător, precum și specialiști care intervin în faza de punere în executare a hotărârilor organelor judiciare);

- dezvoltarea capacităţii autorităţilor administraţiei publice locale de a interveni în prevenirea şi combaterea violenţei domestice;

- creşterea eficienţei în combaterea infracţiunilor de violenţă domestică;

- stimularea instituţiilor cu atribuţii în domeniul prevenirii şi combaterii violenţei domestice în vederea derulării în parteneriat de acţiuni de prevenire a fenomenului violenţei domestice;

- implementarea la nivel naţional a Sistemului informaţional unic integrat de înregistrare, raportare şi management al cazurilor de violenţă domestică.;

CAPITOLUL VIII

Rezultate aşteptate şi indicatori. Măsuri specifice pentru implementarea obiectivelor strategiei și indicatori de rezultat

Ca urmare a implementării eficiente a prezentei Strategii în perioada 2018 - 2021, vor fi atinse următoarele rezultate la nivel naţional:

I. CONSOLIDAREA CADRULUI LEGISLATIV DIN DOMENIUL PREVENIRII ȘI COMBATERII VIOLENȚEI DOMESTICE

1. Îmbunătățirea cadrului legislativ actual şi asigurarea implementării unitare a legislației primare prin adoptarea legislației secundare și terțiare.

a) Consolidarea cadrului legislativ național, inclusiv pentru a proteja femeile cu dizabilităţi împotriva tuturor formelor de violență domestică

Indicatori:

- Pachet legislativ care cuprinde proiectele de acte normative necesare implementării Convenției de la Istanbul, respectiv: proiectul de lege privind modificarea și completarea Legii nr. 202/2002, proiectul de lege privind modificarea și completarea Legii nr. 217/2003, elaborat și transmis spre aprobare;

b) Revizuirea standardelor minime de calitate pentru acreditarea serviciilor sociale destinate prevenirii și combaterii violenței domestice și elaborarea de standarde pentru serviciile care nu au astfel de standarde.

Indicatori:

- Standarde minime de calitate cu caracter unitar în vederea alinierii la celelalte standarde existente în domeniul serviciilor sociale, sistematizate, actualizate și corelate cu dinamica prevederilor legale specifice precum și cu simplificarea documentației;

- Ordin al MMJS privind aprobarea standardelor minime de calitate pentru acreditarea serviciilor sociale destinate prevenirii și combaterii violenței domestice, elaborat și adoptat.

c) Elaborarea și aprobarea Programelor de interes național în domeniul prevenirii și combaterii violenței domestice. Înființarea și susținerea serviciilor sociale destinate atât victimelor violenței domestice cât și agresorilor

Indicatori:

- creșterea gradului de siguranță pentru victime si diminuarea riscului de revictimizare, îmbunătățirea nivelului de gestionare a comportamentului și prevenirea recidivei în cazul agresorilor, sincronizarea, eficientizarea și profesionalizarea serviciilor de prevenire, intervenție și monitorizare în cazurile de violență domestică;

d) Asigurarea cadrului legal necesar reglementării prezentării în domeniul audio- vizual a faptelor grave de violență domestică

Indicatori:

- modalități de prezentare a faptelor grave de violență domestică reglementate, respectiv orar de difuzare, codare sau sisteme de acces condiționat, alese astfel încât să se asigure faptul că minorii din zona de transmisie, în situații normale, nu pot auzi sau vedea emisiunile respective. reglementarea modalității de prezentare a faptelor grave de violență domestică, respectiv alegea unui orar de difuzare, codare sau sisteme de acces condiționat, prin care se asigură faptul că minorii din zona de transmisie, în situații normale, nu pot auzi sau vedea emisiunile respective;

- mesaje sociale obligatorii referitoare la serviciile sociale existente/sancțiunile pentru agresori, difuzate în cadrul prezentării faptelor de violență domestică;

- proiect de hotărâre/lege elaborat.

e) Asigurarea de asistență și consultanță în vederea evaluării nevoilor de servicii la nivelul tuturor județelor

Indicatori:

- îmbunătățirea sistemului de evaluare a nevoilor de servicii la nivelul județelor;

- elaborarea unui studiu privind evaluarea nevoilor de servicii la nivelul tuturor județelor.

f) Elaborarea și implementarea standardului privind managementul de caz în domeniul protecției victimelor violenței domestice

Indicatori:

- Elaborarea unui ordin MMJS pentru aprobarea Standardului privind managementul de caz în domeniul protecției victimelor violenței domestice.

II. DEZVOLTAREA UNOR MĂSURI ADECVATE DE SPRIJIN ȘI PROTECȚIE PENTRU VICTIME

1. Dezvoltarea serviciilor sociale adecvate nevoilor identificate și care să asigure acces facil, asistență de calitate tuturor victimelor și măsuri pentru agresori

a) Dezvoltarea rețelei de locuințe protejate pentru victimele violenței domestice, adaptate inclusiv nevoilor persoanelor cu dizabilități

Indicatori:

- locuințe protejate înființate și funcționale - 20 de locuinţe protejate.

b) Organizarea de centre de asistență pentru agresori la nivel regional și extinderea rețelei de servicii

Indicatori:

- centre de asistență pentru agresori reabilitare/construite, dotate și cu personal de specialitate angajat, pe nivele regionale - 8 centre de asistenţă pentru agresori

c) Elaborarea şi implementarea unor metodologii și proceduri de lucru adresate profesioniștilor care intervin în prevenirea și intervenția în cazurile de violență domestică

Indicatori:

- numărul de metodologii și proceduri de lucru conforme cu legislația în vigoare și cu specificul fiecărei instituții implicate în prevenirea și intervenția în cazurile de violență domestică elaborate și implementate;

d) Dezvoltarea rețelei de centre integrate de criză pentru situațiile de viol adaptate inclusiv nevoilor persoanelor cu dizabilități

Indicatori:

- crearea centrelor integrate de criză pentru situațiile de viol - 8 centre integrate de criză pentru situațiile de viol;

- asigurarea de kit-uri de prelevare a mostrelor biologice asigurate – 150/an;

- încheierea de protocoale de colaborare;

- elaborarea de metodologii și proceduri de lucru conforme cu legislația în vigoare.

e) Inițierea unei cooperări și realizarea schimbului de bune practici în ceea ce privește programele de intervenție și de tratament pentru agresori

Indicatori:

- diseminarea exemplelor de bune practici în ceea ce privește programele de lucru cu agresorii;

- elaborarea de metodologii/proceduri de lucru conforme cu legislația în vigoare.

2. Dezvoltarea și consolidarea competențelor profesionale prin formarea și pregătirea necesară și adaptată pentru intervenția diferitelor categorii de specialiști

a) Îmbunătățirea cadrului metodologic și a competențelor tehnice a profesioniștilor implicați în prevenirea și combaterea violenței domestice

Indicatori:

- numărul de ghiduri practice elaborate;

- numărul de proiecte de cercetare transnaționale (europene și internaționale) în care sunt implicați specialiștii din instituțiile competente;

- numărul de proceduri de lucru și metodologii privind măsurile de prevenire a cazurilor de violență domestică, revizuite sau elaborate;

- numărul de evenimente organizate pe teme specifice;

- numărul de participanți la evenimente;

 - numărul de materiale informative elaborate;

b) Formarea profesională a asistenților sociali în domeniul violenței domestice și egalităţii de gen

Indicatori:

- numărul şi ponderea asistenților sociali din instituții formați în domeniul violenței domestice și egalităţii de gen.

c) Specializarea personalului implicat în investigarea cauzelor penale și verificările cauzelor civile cu autorii infracțiunilor de violență domestică

Indicatori:

- numărul de poliţişti care participă la cursuri de formare continuă precum și la campanii de informare – sensibilizare;

- numărul de ghiduri practice privind situațiile de violență domestică elaborate;

- numărul şi ponderea personalului implicat în investigarea cauzelor penale cu autorii infracțiunilor conexe cu violența domestică.

d) Asigurarea cadrului metodologic pentru punerea în aplicare a ordinului de protecție în regim de urgență

Indicatori:

- numărul de măsuri și norme metodologice privind emiterea ordinelor de protecție în regim de urgență adoptate;

- dezvoltarea unui sistem de monitorizare a ordinelor de protecție și a ordinelor de protecție în regim de urgență prin intermediul mijloacelor electronice/supravegherea și monitorizarea electronică;

- poliţişti care participă la cursuri de formare continuă pentru punerea în aplicare a ordinului de protecție în regim de urgență;

- organizarea unui seminar/conferință organizat cu privire la experiența spaniolă – Ombusdman.

3. Întărirea capacității instituționale a autorităților administrației publice centrale și locale de gestionare a violenței domestice

a) Creșterea capacității de elaborare și implementare a politicilor de prevenire și combatere a fenomenului violenței domestice și management performant

Indicatori:

- numărul de personal central și local format pentru creșterea capacității administrative;

- numărul de analize/studii/evaluări/rapoarte elaborate pentru fundamentarea politicii de prevenire și combatere în domeniul violenței domestice;

- numărul de planuri de acțiune județene de asistență și protecție a victimelor violenței domestice implementate.

b) Îmbunătățirea capacității de management și intervenție în cazurile de violență domestică

Indicatori:

- acțiuni privind transferul de bune practici și cooperare care să asigure, conform art. 11 din Convenția de la Istanbul, platforma necesară pentru colectarea de date și cercetare;

c) Îmbunătățirea sistemului informațional în domeniul violenței domestice pentru a asigura gestionarea cazurilor de violență domestică

Indicatori:

* elaborarea unei proceduri comune de lucru la nivel interinstituțional privind raportarea, colectarea și monitorizarea datelor în domeniul violenței domestice.

d) Implicarea Comisiilor judeţene şi a municipiului Bucureşti în domeniul egalităţii de şanse între femei şi bărbaţi (COJES-urilor) în domeniul egalității de șanse între femei și bărbați și violenței domestice

Indicatori:

- elaborarea unei metodologiei de lucru elaborată pentru Comisiile județene și a municipiului București în domeniul egalității de șanse între femei și bărbați

- pregătirea reprezentanților COJES pregătiți în domeniul egalității de șanse între femei și bărbați și violenței domestice

f) Înființarea și întărirea rolului echipelor intersectoriale locale mobile de intervenție de urgență, la nivel județean/local în domeniul violenței domestice

Indicatori:

- numărul echipelor intersectoriale locale mobile de intervenție de urgență constituite și funcționale, care să lucreze interdisciplinar, să colaboreze și să se găsească într-un permanent schimb de informații raportat la cazurile instrumentate.

g) Stimularea promovării egalității de șanse pe piața muncii prin dezvoltarea de competențe antreprenoriale și manageriale ale femeilor, victime ale violenței domestice

Indicatori:

- elaborarea și derularea unui proiect cu titlul „Pachet complex de formare antreprenorială pentru incluziunea socială a femeilor, victime ale violenței domestice”, care are ca scop promovarea unui rol activ pentru femeile victime ale violenței domestice, prin sprijinirea acestora în inițierea și gestionarea unei afaceri și proiecte comunitare.

4. Dezvoltarea relațiilor de colaborare între partenerii interni și între statul român și statele sau organismele internaționale implicate în prevenirea și combaterea violenței domestice

a) Promovarea valorilor non-violenței în țară și în străinătate prin participarea la acțiuni de cooperare la nivel internațional.

Indicatori:

- realizarea schimbului de bune practici în vederea implementării programelor și politicilor publice de prevenire și combatere a fenomenului violenței domestice.

b) Derularea unor activități în domeniul prevenirii şi combaterii violenței domestice și violenței de gen, din perspectiva preluării de către Romania a Președinției Consiliului European în anul 2019.

Indicatori:

- realizarea unor activități în domeniul prevenirii şi combaterii violenței domestice și violenței de gen (conferință la nivel înalt, seminar european/internațional, mese rotunde) în contextul preluării de către Romania a președinției Consiliului Uniunii Europene în anul 2019, la care vor fi invitate să participe instituții și organisme interne și internaționale din domeniul prevenirii și combaterii violenței domestice și violenței de gen;

- realizarea schimbului de bune practici la nivel de experți

III. PREVENIREA VIOLENȚEI DOMESTICE ȘI A RECIDIVEI ACESTEIA PRECUM ȘI A VIOLENȚEI SEXUALE

1. Creșterea eficacității măsurilor de prevenire a violenței domestice și a recidivei acesteia

a) Derularea de campanii de conștientizare, organizare de dezbateri publice periodice și promovarea bunelor practici în domeniu

Indicatori:

- numărul de evenimente organizate în parteneriat cu autoritățile publice și cu reprezentanții societății civile.

2. Dezvoltarea de atitudini și comportamente nonviolente pentru atingerea obiectivului "toleranță zero" față de violența domestică

a) Desfăşurarea unor programe educative pentru părinţi şi copii, în vederea prevenirii violenţei domestice, inclusiv prin parteneriate şcoală-comunitate-familie

Indicatori:

- număr de protocoale de colaborare încheiate între instituțiile implicate;

- număr de programe desfășurate;

- număr de participanți.

b) Creșterea gradului de informare, conștientizare și responsabilizare a populației

Indicatori:

- număr de campanii de informare și/sau educare implementate;

- număr de beneficiari.

c) Dezvoltarea unui răspuns pro-activ și preventiv al școlilor la problema violenței domestice

Indicatori:

- număr de programe de educație pentru tineri; mobilizarea suportului profesioniștilor, părinților, studenților și elevilor, al administrației publice pentru prevenirea acestui fenomen.

d) Schimbarea modalităților de abordare/mediatizarea faptelor de violență domestică

Indicatori:

- realizarea unei campaniei de comunicare și informare în vederea prevenirii actelor de violență domestică; schimbarea modalităților de abordare a temelor de violență domestică de către jurnaliști și ziariști semnatari ai reportajelor, articolelor și documentarelor efectuate;

- elaborarea unui ghid de bune practici pentru jurnaliști și ziariști referitor la modalitățile de prezentare a infracțiunilor de violență domestică și mediatizarea acestora în mass-media și mediul online.

e) Elaborarea unei strategii naționale pentru prevenirea și combaterea violenței sexuale

Indicatori:

- elaborarea și adoptarea unei Strategiei naționalăe pentru prevenirea și combaterea violenței sexuale și a planului operațional aferent.

IV. MONITORIZAREA ȘI EVALUAREA ACTIVITĂȚILOR ÎNTREPRINSE ÎN VEDEREA PREVENIRII ȘI COMBATERII VIOLENȚEI DOMESTICE

1. Raportarea anuală a gradului de implementare a activităţilor asumate în cadrul Pilonului Prevenirea și Combaterea Violenței Domestice

a) Monitorizarea măsurilor cuprinse în Planul operațional de acțiuni

Indicatori:

- elaborarea unei proceduri de raportare și monitorizare a datelor;

- elaborarea unui raport anual privind gradul de implementare a activităţilor asumate în cadrul Pilonului Prevenirea și Combaterea Violenței Domestice.

2. Evaluarea finală a Pilonului Prevenirea și Combaterea Violenței Domestice

a) Realizarea unei analize privind îndeplinirea obiectivelor asumate în cadrul Strategiei naționale privind promovarea egalității de șanse între femei și bărbați și prevenirea și combaterii violenței domestice 2018-2021- Pilonul Prevenirea și Combaterea Violenței Domestice

Indicatori:

- elaborarea unei analize privind îndeplinirea obiectivelor asumate în cadrul Strategiei naționale privind promovarea egalității de șanse între femei și bărbați și prevenirea și combaterii violenței domestice 2018-2021- Pilonul Prevenirea și Combaterea Violenței Domestice.

CAPITOLUL IX

Finanţare

Activităţile în domeniul prevenirii şi combaterii violenţei domestice se finanţează conform prevederilor legale în vigoare din următoarele surse:

a) bugetul de stat;

b) bugetele fondurilor provenite din credite externe contractate sau garantate de stat şi a căror rambursare, dobânzi şi alte costuri se asigură din fonduri publice;

c) bugetele fondurilor externe nerambursabile;

d) bugetele locale ale judeţelor, respectiv ale sectoarelor municipiului Bucureşti, precum şi ale municipiilor, oraşelor şi comunelor;

Proiecţiile bugetare de susţinere a măsurilor prevăzute în planul anual de acţiune în domeniul prevenirii şi combaterii violenţei domestice sunt elaborate în fiecare an pentru anul următor şi reprezintă o condiţionalitate a implementării strategiei.

CAPITOLUL X

Proceduri de monitorizare, evaluare

Activităţile de monitorizare se vor desfăşura pe toată perioada de implementare şi vor include atât colectarea, prelucrarea şi analiza datelor de monitorizare, progresele înregistrate în implementarea strategiei, identificarea şi corectarea problemelor practice apărute în aplicarea politicilor şi normelor antiviolenţă domestică, precum şi creşterea gradului de cunoaştere, înţelegere şi implementare a măsurilor de prevenire şi combatere a fenomenului violenţei domestice. În conformitate cu prevederile Legii nr. 217/2003, republicată, cu modificările și completările ulterioare și Legii 202/2002, republicată, cu modificările și completările ulterioare şi cu legislaţia secundară în domeniu, implementarea prezentei Strategii şi a Planului operațional de acţiuni pe perioada 2018 - 2021 se va realiza de către Agenția Națională pentru Egalitatea de Şanse între Femei şi Bărbaţi. Stadiul implementării Strategiei va fi evaluat pe baza unor rapoarte de monitorizare, elaborate anual, de către ANES, în urma raportărilor efectuate de către toate instituţiile cu responsabilităţi în domeniu. Autorităţile şi instituţiile publice cu responsabilităţi în implementarea Planului operațional de acţiuni pe perioada 2018- 2021 vor elabora şi vor transmite un raport anual cu privire la stadiul de îndeplinire a acţiunilor care le revin potrivit domeniilor specifice de competenţă.

De asemenea, evaluarea impactului Strategiei se va realiza prin raportarea la indicatorii stabiliţi în Planul operațional de acţiuni pentru perioada 2018 - 2021.

ANES va asigura mediatizarea Strategiei, precum şi diseminarea informaţiilor relevante şi bunele practici identificate în domeniu.

CAPITOLUL XI

Etape ulterioare şi instituţii responsabile

În conformitate cu prevederile Legii nr. 217/2003 privind prevenirea şi combaterea violenţei în familie, republicată, implementarea Strategiei pentru prevenirea şi combaterea fenomenului violenţei domestice se va realiza sub autoritatea şi în coordonarea Ministerului Muncii și Justiției Sociale prin structurile de specialitate.

1. Baza de date a EUROSTAT disponibila pe website-ul http://appsso.eurostat.ec.europa.eu/nui/show.do?dataset=lfsa\_ergan&lang=en [↑](#footnote-ref-1)
2. Publicația ”Forța de muncă în România, ocupare și șomaj”, disponibilă pe website-ul http://www.insse.ro/cms/sites/default/files/field/publicatii/forța\_de\_muncă\_ocupare\_și\_șomaj\_în\_anul\_2016.pdf [↑](#footnote-ref-2)
3. în vârstă de 15 ani și peste [↑](#footnote-ref-3)
4. Baza de date a EUROSTAT disponibila pe website-ul http://appsso.eurostat.ec.europa.eu/nui/show.do?dataset=lfsa\_ergan&lang=en [↑](#footnote-ref-4)
5. 5Publicația ”Forța de muncă în România, ocupare și șomaj”, disponibilă pe website-ul http://www.insse.ro/cms/sites/default/files/field/publicatii/forța\_de\_muncă\_ocupare\_și\_șomaj\_în\_anul\_2016.pdf [↑](#footnote-ref-5)